Komisijas paziņojums

Norādījumi par atveseļošanas un noturības plāniem REPowerEU kontekstā

(2022/C 214/01)

Kopš tika pieņemta regula par Atveseļošanas un noturības mehānismu (“ANM”) (1), ģeopolitiskais konteksts ir ievērojami mainījies. Krievijas iebrukums Ukrainā ir krasi ietekmējis Savienības sabiedrību un ekonomiku. Šo nepieredzēto ģeopolitisko satricinājumu dēļ ir vēl svarīgāk un steidzamāk samazināt ES atkarību no fosilā kurināmā, jo īpaši no tā, kas tiek importēts no Krievijas, un šajā nolūkā cita starpā ir pilnībā jāīsteno paketes “Gatavi mērķrādītājam 55 %” priekšlikumi, kā arī jāpalielina atjaunīgo energoresursu izmantošana un vēl vairāk jāuzlabo energoefektivitāte. Lai risinātu šīs problēmas, Komisija pēc Eiropadomes pieprasījuma 2022. gada 18. maijā publicēja plānu REPowerEU, kurā izklāstītas kopīgas Eiropas darbības šajā jomā un kurš papildina pasākumus, kas veikti energoapgādes drošībai un enerģijas uzkrāšanai. Konkrēti, plānā REPowerEU ir ierosināta virkne darbību, kuru nolūks ir enerģijas taupīšana, piegāžu diversifikācija un Eiropas ātrāka pāreja uz tīru enerģiju.

— Enerģijas ietaupījumus var gūt mājokļu, ēku, transporta un rūpniecības līmenī, kā arī elektroenerģijas sistēmas līmenī, uzlabojot energoefektivitāti.

— Gāzes piegādes var diversificēt, palielinot sašķidrinātās dabasgāzes importu un importu pa cauruļvadiem no piegādātājiem, kas nav no Krievijas, kā arī palielinot biometāna un atjaunīgā vai no fosilajiem resursiem brīva ūdeņraža izmantošanu.

— Lai paātrinātu Eiropas pāreju uz tīru enerģiju, ir jāpalielina atjaunīgo energoresursu īpatsvars energoresursu struktūrā un jāveic pasākumi, kuri novērstu infrastruktūras un regulējuma vājās vietas, kā arī darbaspēka un prasmju trūkumu.

Šie trīs pasākumu kopumi tiek atbalstīti, pārdomāti kombinējot investīcijas un reformas.

Lai sasniegtu plāna REPowerEU mērķus, svarīga loma pieejamo resursu piesaistīšanā un izmantošanā Savienības un valstu līmenī var būt atveseļošanas un noturības mehānismam. Lai ANM satvars būtu labāk pielāgots rezultatīvai plāna REPowerEU mērķu īstenošanai, Komisija nāca klajā ar mērķorientētu priekšlikumu grozīt ANM regulu, lai virzītos uz REPowerEU mērķi (“Komisijas priekšlikums regulai par atveseļošanas un noturības plānu REPowerEU nodaļām”). Mērķis ir raiti nodrošināt nepieciešamo satvaru, kas palīdzētu iespējami drīzāk veikt investīcijas un reformas, kuras stiprina ES energoapgādes noturību. Priekšlikumā ir noteikts konkrēts REPowerEU mērķu kopums, kuram vajadzētu pamatot investīcijas un reformas, kas jāiekļauj spēkā esošajos atveseļošanas un noturības plānos (“ANP”) īpaši REPowerEU veltītās nodaļās. Turklāt tajā ir paredzēti īpaši finansējuma avoti attiecīgo pasākumu finansēšanai.

REPowerEU nodaļu izstrādes kārtība ir izskaidrota šajos norādījumos. Šie norādījumi attiecas uz esošo plānu izmaiņu procesu, savukārt 2021. gada janvāra norādījumi (2) joprojām ir spēkā attiecībā uz ANP sagatavošanu kopumā.

Šo norādījumu 1. daļā ir izskaidroti iespējamie juridiskie pamati izmaiņām pieņemtajos ANP. To 2. daļa attiecas uz REPowerEU nodaļas sagatavošanu un saturu. Tajā arī precizēta informācija, kas dalībvalstīm jāiesniedz Komisijai par savu ANP izmaiņu iemesliem, mērķiem un būtību.

Atveseļošanas un noturības plānos sagatavojot izmaiņas REPowerEU nodaļu iekļaušanai, ir svarīgi ievērot turpmāk minētos principus.

— Lai varētu virzīties uz starpposma rādītāju un mērķrādītāju izpildi, ņemot vērā, ka tie ir svarīgi, lai ātrāk atgūtos no pandēmijas ekonomiskās ietekmes un uzlabotu noturību, dalībvalstīm jāturpina koncentrēties uz esošo ANP īstenošanu.

— Tāpēc izmaiņas ANP būtu pienācīgi jāpamato, un tām būtu jāattiecas tikai uz tām situācijām, kas aprakstītas šajos norādījumos, lai būtu iespējams raiti pieņemt un īstenot papildu investīcijas un reformas.

— Nedrīkst samazināt ANP vērienīgumu, īpaši attiecībā uz reformām, ar kurām īsteno konkrētām valstīm adresētos ieteikumus. Pārskatītajā ANP paredzētajām papildu investīcijām un reformām jābūt vērstām uz REPowerEU mērķu sasniegšanu.

Satura rādītājs

I DAĻA. ATVESEĻOŠANAS UN NOTURĪBAS PLĀNU IZMAIŅU VISPĀRĒJS SATVARS 3

Ievads 3

I. Finansējums, kas ekskluzīvi paredzēts REPowerEU nodaļās ietvertajām reformām un investīcijām 4

1. 21.a pants: jauni resursi REPowerEU vajadzībām 4

A) Pārvietojumi no Eiropas fondiem saskaņā ar Kopīgo noteikumu regulas (Regula (ES) 2021/1060, “KNR”) 26.a pantu 4

B) Piešķīrums no Eiropas Lauksaimniecības fonda lauku attīstībai 6

II. ANP izmaiņu pamatojums 7

1. ANM regulas 14. panta 2. punkts: plāna pārskatīšana nolūkā pieprasīt aizdevumu 7

2. ANM regulas 18. panta 2. punkts: plāna atjaunināšana 9

3. ANM regulas 21. pants: plāna grozīšana vai aizstāšana gadījumā, kad objektīvu apstākļu dēļ plānu vai tā daļu vairs nav iespējams īstenot 11

4. Pārskats par procedūrām 13

5. Pārskats par iespējamām izmaiņām plānos 13

II DAĻA. NORĀDĪJUMI PAR PAPILDINĀJUMU IZSTRĀDI UN NOFORMĒŠANU 14

I. REPowerEU nodaļa 14

1. Juridiskais pamats un REPowerEU mērķi 14

2. REPowerEU nodaļu saturs 15

3. REPowerEU nodaļas novērtējums 19

II. Vispārīgi norādījumi par ANP grozīšanu 21

1. Izmaiņu mērķi 21

A) Visaptveroša un pienācīgi līdzsvarota reakcija uz ekonomisko un sociālo situāciju/ieguldījums 6 pīlāros 22

B) Saikne ar KVAI un Eiropas pusgadu 22

C) ANP vispārējā ietekme 23

D) Saskanība 23

E) Dzimumu līdztiesība un iespēju vienlīdzība visiem 23

F) Pārrobežu un vairākvalstu projekti 23

G) Valsts atbalsts 24

2. Izmaiņu apraksts 24

A) Reformu un investīciju apraksts 24

B) Zaļā un digitālā dimensija 25

C) Klimatrīcības apsekošana un digitālā izsekojamība 26

D) Nenodarīt būtisku kaitējumu 26

E) Atvērta stratēģiskā autonomija 27

F) Starpposma rādītāji, mērķrādītāji un laika grafiks 28

G) Finansējums un izmaksas 28

3. ANP papildināmība un īstenošana 29

A) Saskanība ar citām iniciatīvām 29

B) Finansējuma savstarpējā papildināmība 29

C) Dubulta finansējuma novēršana 29

D) Īstenošana 30

E) Apspriešanās process 30

F) Kontroles un revīzija 31

G) Komunikācija 31

PIELIKUMS: FINANŠU INSTRUMENTI 32

I DAĻA.

ATVESEĻOŠANAS UN NOTURĪBAS PLĀNU IZMAIŅU VISPĀRĒJS SATVARS

Ievads

Saskaņā ar ANM regulu un Komisijas priekšlikumu par ANM regulas grozījumiem dalībvalstis var ierosināt izmaiņas iepriekš pieņemtajos ANP šādos nolūkos:

— atbilstoši 21.a pantam: lai varētu izmantot jauno neatmaksājamā finansiālā atbalsta kategoriju, kas paredzēta REPowerEU,

— atbilstoši 21.b pantam: lai REPowerEU vajadzībām varētu izmantot resursus no dalītas pārvaldības programmām (līdzekļus, ko piešķir saskaņā ar Kopīgo noteikumu regulu un no Eiropas Lauksaimniecības fonda lauku attīstībai),

— atbilstoši 14. panta 2. punktam: lai pārskatītu plānu, kas pievienots aizdevuma pieprasījumam,

— atbilstoši 18. panta 2. punktam: lai atjauninātu plānu, ņemot vērā atjaunināto maksimālo finanšu iemaksu pēc 11. panta 2. punktā minētā aprēķina,

— atbilstoši 21. pantam: lai grozītu plānu vai iesniegtu jaunu plānu, jo objektīvu apstākļu dēļ plānu un attiecīgos starpposma rādītājus un mērķrādītājus vairs nav iespējams īstenot.

Veicot izmaiņas savos ANP, dalībvalstis tiek mudinātas tās balstīt uz sava sākotnējā plāna konsolidēto versiju, kurā atspoguļotas novērtēšanas posmā ieviestās izmaiņas un kura pilnībā atbilst attiecīgajiem Padomes īstenošanas lēmumiem. Dalībvalstis, kas nav konsolidējušas sākotnējo plānu, tiek aicinātas to izdarīt pirms izmaiņu ieviešanas savā plānā. Dalībvalstīm mainītie plāni jāiesniedz kā savu konsolidēto plānu papildinājums.

Visas pieņemto plānu izmaiņas tiks no jauna novērtētas saskaņā ar ANM regulas 19. pantu. Komisija attiecīgos novērtēšanas kritērijus piemēros visam ANP, proti, iepriekš pieņemtajam ANP kopā ar ierosinātajām izmaiņām.

Kad Komisija par plānu, kurā veiktas izmaiņas, būs sniegusi pozitīvu novērtējumu, tas būs jāapstiprina, Padomei pēc Komisijas priekšlikuma pieņemot Padomes īstenošanas lēmumu saskaņā ar ANM regulas 20. pantu. Pēc tam vajadzības gadījumā tiks parakstīts jauns vai grozīts finansēšanas un/vai aizdevuma nolīgums starp Komisiju un attiecīgo dalībvalsti, un pirms maksājumu veikšanas tiks parakstīta darbības kārtība.

Iesniedzot izmainītu ANP, dalībvalstij skaidri jānorāda ierosināto plāna izmaiņu juridiskais pamats un jāpievieno pamatojums, kas prasīts attiecīgajā(-os) ANM regulas pantā(-os). Plāna izmaiņu pieprasījumu var pamatot ar jebkuru no iepriekš minētajām tiesību normām vai vairāku minēto normu kombināciju.

Lai optimizētu plānu izmaiņu ieviešanas procesu, katra dalībvalsts tiek aicināta visas paredzētās plāna izmaiņas apvienot vienā pieprasījumā, ko iesniedz Komisijai. Finansēšanas un/vai aizdevuma nolīgumu(-s) pēc izmaiņām plānā, kuras balstītas uz juridisko pamatu kombināciju (ciktāl tie ietver 18. panta 2. punktu), var parakstīt no 2023. gada janvāra.

Pirms izmainīto ANP iesniegšanas dalībvalstis tiek aicinātas vispirms sākt neformālu dialogu ar Komisijas dienestiem. Šis dialogs būs līdzīgs tam, kas notika pirms sākotnējo ANP iesniegšanas, un tā mērķis ir palīdzēt dalībvalstīm sagatavot ANP izmaiņas.

I. Finansējums, kas ekskluzīvi paredzēts REPowerEU nodaļās ietvertajām reformām un investīcijām

1. 21.a pants: jauni resursi REPowerEU vajadzībām

Ar Komisijas priekšlikumu regulai par REPowerEU nodaļām atveseļošanas un noturības plānos tiek ieviesta jauna neatmaksājamā finansiālā atbalsta kategorija. Šos resursus var izmantot vienīgi to reformu un investīciju finansēšanai, kuras iekļautas REPowerEU nodaļās, kas minētas ar Komisijas priekšlikumu grozītās ANM regulas 21.c panta 1. punktā (sk. attiecīgo iedaļu II daļā).

Dalībvalstis, kas vēlas izmantot šos papildu resursus, iesniedz ANP (ja tām vēl nav pieņemta plāna) vai izmainītos ANP saskaņā ar Komisijas priekšlikumu regulai par atveseļošanas un noturības plānu REPowerEU nodaļām (“Komisijas priekšlikums”). Lai ļautu ātri apgūt pieejamos resursus steidzamo REPowerEU mērķu īstenošanai, kā arī lai atvieglotu šā papildu finansiālā atbalsta izmaksu, dalībvalstis tiek mudinātas savus plānus iesniegt iespējami drīz pēc 2022. gada 30. jūnija. REPowerEU iemaksu maksājumu grafiki tiks integrēti dalībvalstu maksājumu grafikos, kas attiecas uz jau pieņemto neatmaksājamo finansiālo atbalstu un aizdevumiem.

A) Pārvietojumi no Eiropas fondiem saskaņā ar Kopīgo noteikumu regulas (Regula (ES) 2021/1060, “KNR”) 26.a pantu

Saistībā ar Komisijas priekšlikumu ir ierosināts Kopīgo noteikumu regulu grozīt, lai ieviestu jaunu iespēju veikt pārvietojumus uz ANM. Saskaņā ar jaunierosināto KNR 26.a pantu dalībvalstīm ir iespēja līdz 7,5 % no KNR regulēto fondu līdzekļu valsts piešķīruma pārvietot uz ANM (papildus tiem 5 %, kas jau paredzēti ANM regulas 7. pantā). Šādi pārvietojumi papildina KNR 26. pantā paredzēto iespēju pārvietot resursus.

REPowerEU nodaļai un kohēzijas politikas fondiem ir kopīgs mērķis atbalstīt enerģētikas pārkārtošanu, kas nozīmē, ka investīcijas, kuru mērķis ir veicināt lielāku energoefektivitāti un atjaunīgo energoresursu turpmāku attīstību, var atbalstīt ar abu veidu instrumentiem. Lai uzlabotu sinerģiju starp šīm rīcībpolitikām, dalībvalstīm tiek ieteikts finansēt agrākas investīcijas no ANM, kurš aptver laikposmu līdz 2026. gadam, un finansēt vēlākas investīcijas no kohēzijas politikas fondiem, kuri, ņemot vērā N + 3 noteikumu, var atbalstīt investīcijas līdz 2029. gadam. Ierosinātajā ANM regulas 21.b panta grozījumā noteikts, ka ar pārvietojumiem tiks finansēti jauni pasākumi, kas iekļauti REPowerEU nodaļā. Šajā nolūkā dalībvalstīm būs jāiesniedz (mainīts) ANP, kas ietver REPowerEU nodaļu, kurā izklāstītas atbalstāmās reformas un investīcijas. Lai nodrošinātu, ka dalītajā pārvaldībā īstenotie līdzekļi atbalsta papildu pasākumus, ir paredzēts, ka dalībvalsts saskaņā ar 26.a pantu drīkst pārvietot tikai summu, kas ir vajadzīga, lai finansētu jaunu reformu un investīciju izmaksas, un to var darīt tikai tad, ja dalībvalsts jau ir pieprasījusi pārvietojumus no konkrētā fonda līdz 26. pantā noteiktajai 5 % robežvērtībai.

Lai samazinātu atkarību no fosilā kurināmā, tikai ar investīcijām infrastruktūrā un tehnoloģijās nepietiek. Ir jāvelta resursi cilvēku pārkvalifikācijai un prasmju pilnveidei, kas palīdzēs vairot darbaspēka zaļās prasmes. Tas atbilst “Eiropas Sociālā fonda Plus” mērķim palīdzēt dalībvalstīm veidot prasmīgu un noturīgu darbaspēku, kas sagatavots darba pasaulei nākotnē. Ņemot to vērā, no “Eiropas Sociālā fonda Plus” pārvietotajiem resursiem būtu jāpalīdz atbalstīt darbaspēka pārkvalifikācijas un prasmju pilnveides pasākumus. Komisija novērtēs, vai REPowerEU nodaļās ietvertie pasākumi būtiski palīdz atbalstīt darbaspēka pārkvalifikāciju uz zaļajām prasmēm.

Dalībvalstis var pieprasīt šādus pārvietojumus partnerības nolīguma ietvaros vai ar programmas grozījumiem. Uz pārvietojumu pieprasījumiem, kas iesniegti, veicot programmas grozījumus, attiecas nosacījums, ka pārvietot var tikai resursus turpmākajiem kalendārajiem gadiem. Taču tas neietekmē kopējo summu, ko iespējams pārvietot, – tā ir līdz 7,5 % no sākotnējā valsts piešķīruma.

Dalībvalstīm un Komisijai jāapspriež labākais risinājums, pamatojoties uz to partnerības nolīgumu un programmu progresu.

Ja partnerības nolīgums jau ir pieņemts, bet viena vai vairākas programmas vēl nav pieņemtas, var pieprasīt atsevišķu pārvietojumu, paziņojot Komisijai par ierobežotas partnerības nolīguma informācijas kopas (KNR 11. panta 1. punkta c), e) un h) apakšpunkts, proti, pārvietojamās summas un pamatojums, resursu sadalījums pa reģiona kategorijām, kā arī plānoto programmu saraksts ar finanšu piešķīrumiem pa fondiem un atbilstošo valsts ieguldījumu pa reģiona kategorijām) pārskatīšanu.

Ja programma jau ir pieņemta un tā ir jāgroza, lai atspoguļotu šādu pārvietojumu, tiks ievērota vienkāršota pieņemšanas procedūra. Pretēji parastajai procedūrai, kas noteikta KNR 40. panta 2. punktā, par grozījumu jāapspriežas ar uzraudzības komiteju, bet tās iepriekšēja piekrišana nav nepieciešama.

Turklāt Komisija apstiprinās programmas grozījumu viena mēneša laikā pēc tā iesniegšanas.

Resursi dalībvalstīm laikposmā no 2021. gada 1. janvāra līdz 2027. gada 31. decembrim

Dalībvalsts Sākotnējais piešķīrums 2021.–2027. gadam (milj. EUR) Kopējais valsts piešķīrums Maksimālais pārvietojums saskaņā ar 26.a pantu (7,5 %) ERAF ESF+ Kohēzija EJZAF BE 1 152 1 168 0 40 2 361 202 BG 5 741 2 625 1 266 85 9 718 732 CZ 10 426 2 701 6 365 30 19 523 1 485 DK 141 120 0 201 462 38 DE 10 913 6 527 0 212 17 652 1 384 EE 1 693 503 820 97 3 113 230 IE 396 508 0 142 1 046 89 EL 11 452 5 845 3 023 375 20 695 1 533 ES 23 540 11 153 0 1 120 35 814 2 654 FR 9 070 6 675 0 567 16 312 1 263 HR 5 356 1 983 1 182 244 8 764 653 IT 26 615 14 535 0 518 41 668 3 157 CY 467 222 178 38 906 67 LV 2 493 711 1 039 135 4 378 321 LT 3 464 1 136 1 419 61 6 081 457 LU 15 15 0 0 30 4 HU 13 360 5 507 2 602 38 21 507 1 629 MT 474 124 165 22 786 59 NL 506 414 0 98 1 018 97 AT 537 394 0 7 938 86 PL 47 417 14 913 9 283 512 72 125 5 413 PT 11 497 7 497 3 399 379 22 771 1 689 RO 17 070 8 239 3 538 162 29 009 2 191 SI 1 538 727 718 24 3 007 229 SK 8 117 2 404 1 613 15 12 150 926 FI 888 605 0 72 1 564 124 SE 863 707 0 116 1 685 144 ES27 215 021 97 958 36 610 5 310 355 083 26 869

B) Piešķīrums no Eiropas Lauksaimniecības fonda lauku attīstībai

Saskaņā ar Komisijas priekšlikumu REPowerEU regulai dalībvalstīm ir iespēja daļu no Eiropas Lauksaimniecības fonda lauku attīstībai (ELFLA) piešķīruma pārvietot uz Atveseļošanas un noturības mehānismu. Lai ieviestu jaunu iespēju veikt pārvietojumus uz ANM, KLP stratēģisko plānu regulā (Regulā (ES) 2021/2115) tiks iekļauts īpašs pants. Dalībvalstis var izvēlēties reformām un investīcijām, kas iekļautas REPowerEU nodaļā, piešķirt līdz 12,5 % no sākotnējā ELFLA piešķīruma. Saskaņā ar ierosināto ANM regulas grozījumu dalībvalstīm šis piešķīrums jāizmanto, lai atbalstītu pasākumus, kas paredzēti investīcijām lauku saimniecībās par labu lauksaimniekiem vai lauksaimnieku grupām, investīcijām atjaunīgās enerģijas un ilgtspējīga biometāna (t. i., no organiskajiem atkritumiem un lauksaimniecības un mežu izstrādes pārpalikumiem ražota metāna) ražošanas izvēršanā, kā arī investīcijām energoefektivitātes uzlabošanā, samazinot sintētisko mēslošanas līdzekļu izmantošanu.

Lai izmantotu no ELFLA piešķirtos līdzekļus, dalībvalstīm ir jāiesniedz (mainīts) ANP, kurā ietverta REPowerEU nodaļa ar to reformu un investīciju izklāstu, kuras atbalstāmas ar piešķirtajiem līdzekļiem.

Dalībvalstis var pieprasīt šādus piešķīrumus KLP stratēģisko plānu ietvaros vai ar to grozījumiem. Šajā sakarā dalībvalstīm un Komisijai jāapspriež labākais risinājums, pamatojoties uz to KLP stratēģiskā plāna progresu. Šādu grozījumu neieskaita maksimālajā grozīšanas pieprasījumu skaitā, kas paredzēts 119. panta 7. punktā.

Saskaņā ar KLP stratēģisko plānu regulas 81.a pantu piešķirtie līdzekļi jātērē pasākumiem, kas ir saderīgi un veido sinerģiju ar dalībvalsts stratēģisko satvaru lauksaimniecības un lauku apgabalu atbalstam, saskaņā ar KLP stratēģisko plānu mērķiem. Sagatavojot REPowerEU nodaļu saskaņā ar ANM, jāapspriežas ar KLP stratēģisko plānu procesā iesaistītajām ieinteresētajām personām. Ieteicams procesā iesaistīt lauksaimniecības ministrijas un/vai vadošās iestādes, kas atbild par ELFLA īstenošanu, jo tām ir tieša pieredze šajos ELFLA projektos.

Ja KLP stratēģiskais plāns jau ir pieņemts un tas ir jāgroza, lai atspoguļotu šādu pārvietojumu, tiks ievērota vienkāršota pieņemšanas procedūra. Pretēji parastajai procedūrai, kas noteikta Regulas (ES) 2021/2115 par KLP stratēģiskajiem plāniem 119. panta 6. punktā, Komisija pieņem vai noraida grozīto KLP stratēģisko plānu ne vēlāk kā viena mēneša laikā pēc iesnieguma saņemšanas. Šie īsie termiņi pieņemšanai Komisijā ir noteikti tādēļ, lai nodrošinātu, ka KLP stratēģiskās plānošanas īstenošanas process turpinās, kā plānots, un lai nodrošinātu, ka lauksaimniekiem tiek sniegts ātrs atbalsts gan saskaņā ar KLP, gan saskaņā ar ANM REPowerEU nodaļu.

Turklāt ANM piešķirtais finansējums tiks iekļauts KLP stratēģisko plānu regulas 93. pantā minētajos minimālajos finanšu piešķīrumos intervencēm, ar ko tiecas sasniegt ar vidi un klimatu saistītos konkrētos mērķus.

Sākotnējais ELFLA piešķīrums (2023–2027) Maksimālais pārvietojums saskaņā ar 81.a pantu (12,5 %) BE 414 51 BG 1 410 176 CZ 1 296 161 DK 380 47 DE 5 461 682 EE 440 55 IE 1 558 194 EL 2 785 348 ES 5 402 675 FR 7 297 912 HR 1 486 185 IT 6 750 843 CY 119 14 LV 587 73 LT 977 122 LU 62 7 HU 2 084 260 MT 100 12 NL 366 45 AT 2 600 325 PL 6 600 825 PT 2 703 337 RO 4 835 604 SI 551 68 SK 1 295 161 FI 1 772 221 SE 1 059 132 ES27 60 393 7 549

II. ANP izmaiņu pamatojums

1. ANM regulas 14. panta 2. punkts: plāna pārskatīšana nolūkā pieprasīt aizdevumu

Lai atbalstītu jaunās reformas un investīcijas, kas ierosinātas plānos, kuros veiktas izmaiņas, dalībvalstis joprojām var saņemt finansējumu saskaņā ar ļoti labvēlīgajiem ANM aizdevumu finansēšanas nosacījumiem. Komisija var piešķirt šos līdzekļus līdz 2023. gada beigām, un dalībvalstis tiek īpaši mudinātas šo ievērojamo finansējuma avotu izmantot tādu papildu reformu un investīciju finansēšanai, kas paātrina REPowerEU mērķu īstenošanu.

Kā noteikts ANM regulas 14. panta 2. punktā, galīgais termiņš visu aizdevumu pieprasījumu iesniegšanai, arī saskaņā ar ANM regulas 14. panta 6. punktu piešķiramo aizdevumu pieprasīšanai, ir 2023. gada 31. augusts.

A) Aizdevuma atbalsta pieprasījumu novērtēšana

Saskaņā ar ANM regulas 14. panta 1. punktu aizdevuma atbalstu var piešķirt līdz 2023. gada 31. decembrim. Attiecīgi visiem aizdevuma nolīgumiem būtu jāstājas spēkā līdz 2023. gada 31. decembrim. Tādējādi Komisijai un attiecīgajām dalībvalstīm pirms minētā datuma jāparaksta aizdevuma nolīgumi un Komisijai jāsaņem juridiski atzinumi, kas apliecina, ka ir izpildītas visas konstitucionālās un juridiskās prasības, kuras saistītas ar šo nolīgumu stāšanos spēkā.

Aizdevuma atbalsta pieprasījums rūpīgi jāpamato, un tajā jāiekļauj šādi konkrēti elementi:

— vajadzības pēc lielāka finansējuma pamatojums,

— papildu reformu un investīciju saraksts ar attiecīgajiem starpposma rādītājiem un mērķrādītājiem,

— pārskatītā ANP izmaksu aplēses.

Vajadzība pēc lielāka finansējuma var rasties šādu iemeslu dēļ:

— attiecīgā dalībvalsts ierosina papildu reformas un investīcijas,

— attiecīgās dalībvalsts maksimālā finanšu iemaksa tiek samazināta, tāpēc savu ANP tā groza, lai dažus no pasākumiem pārvirzītu no dotācijām uz aizdevumiem un nesamazinātu sava plāna vispārējo vērienu.

Ja dalībvalsts pieprasa aizdevumu tikai tādu pasākumu finansēšanai, ar kuriem īsteno REPowerEU mērķus, iepriekš izklāstītā informācija jāiekļauj REPowerEU nodaļā (sk. II daļas I iedaļu par REPowerEU nodaļu).

Pamatojoties uz šo informāciju, Komisija novērtēs katras dalībvalsts aizdevuma pieprasījumus atsevišķi. Novērtējumā Komisija ņems vērā papildu finansējuma devumu ANM mērķu sasniegšanā un jo īpaši to, vai papildu pasākumi, kas jāatbalsta ar aizdevumiem, risina problēmas, kuras konstatētas 2022. gada konkrētām valstīm adresētajos ieteikumos (“KVAI”), un palīdz sasniegt REPowerEU mērķus.

B) Summas palielināšana izņēmuma kārtā saskaņā ar ANM regulas 14. panta 6. punktu

Saskaņā ar ANM regulas 14. panta 6. punktu ar nosacījumu, ka ir pieejami resursi, izņēmuma kārtā aizdevuma atbalsta summu var palielināt virs 6,8 % no nacionālā kopienākuma. Pamatojoties uz Komisijas priekšlikumu, piemērojot minēto pantu, Komisija un Padome ņem vērā pieprasījuma iesniedzējas dalībvalsts vajadzības, kā arī aizdevuma atbalsta pieprasījumus, ko saskaņā ar regulu jau ir iesniegušas vai plāno iesniegt citas dalībvalstis, un ievēro vienlīdzīgas attieksmes, solidaritātes, proporcionalitātes un pārredzamības principus līdzīgi kā tad, kad Komisija dalībvalstīm piešķir pieejamo aizdevumu finansējumu saskaņā ar SURE.

Lai atvieglotu tādu aizdevumu pieprasījumu pienācīgu apstrādi, kuri pārsniedz 6,8 %, dalībvalstis tiek aicinātas par savu nodomu ņemt aizdevumus paziņot pēc iespējas drīz un ne vēlāk kā 30 dienās pēc tam, kad stājusies spēkā regula par atveseļošanas un noturības plānu REPowerEU nodaļām.

C) Papildu informācija par aizdevumiem

ANM aizdevumu finansēšanas nosacījumi ir ļoti izdevīgi, ņemot vērā ES augsti novērtētās emisijas un lielo pieprasījumu no ieguldītāju puses. Starp dalībvalstīm un Komisiju noslēgtajos aizdevuma nolīgumos ir noteikts, ka pamatsummas amortizētā atmaksa sāksies tikai pēc 10 gadu labvēlības perioda, tādējādi dalībvalstis pirms atmaksas sākšanas var gūt labumu no reformu un investīciju nestās izaugsmes. Pēc sākotnējā labvēlības perioda beigām dalībvalstīm būs jāveic ikgadēji atmaksājumi, kuru apmērs ir 5 % no izmaksātajām summām. Šie nosacījumi tiks īstenoti vienādi visām dalībvalstīm, kas saņem ANM aizdevumus.

Komisija 2021. gada jūlijā publicēja lēmumu, kurā noteikts, kā izmaksas, kas radušās saistībā ar NextGenerationEU finansējuma kopfondu, tiek sadalītas dalībvalstīm, kas saņem ANM aizdevumus (3). Attiecīgās izmaksas tiek sadalītas aizņēmējām dalībvalstīm, pamatojoties uz to saņemtā finansiālā atbalsta relatīvo daļu. Šī izmaksu sadales metodika un tās īstenošana nodrošinās objektīvu, taisnīgu un skaidri dokumentētu pamatu visu izmaksu attiecīgās daļas aprēķināšanai un iedalīšanai dalībvalstīm, kas saņem ANM aizdevumus. Šādu pievilcīgu finansēšanas nosacījumu sniegtie ieguvumi tiek nodoti dalībvalstīm, kas saņem ANM aizdevumus (4)..

2. ANM regulas 18. panta 2. punkts: plāna atjaunināšana

Saskaņā ar ANM regulas 18. panta 2. punktu dalībvalstis var savus ANP arī atjaunināt, lai ņemtu vērā pēc 11. panta 2. punktā minētā aprēķina veikšanas atjaunināto maksimālo finanšu iemaksu. Komisija atjauninās galīgo maksimālo iemaksu līdz 2022. gada 30. jūnijam. Pēc atjaunināšanas dalībvalsts varēs iesniegt atjauninātu plānu saskaņā ar ANM regulas 18. panta 2. punktu. Plānu atjaunināšanas kārtība un sagaidāmo izmaiņu apmērs ir atkarīgs no galīgā piešķīruma izmaiņu veida (t. i., vai pēc pārskatīšanas tas palielināts vai samazināts).

Lai atspoguļotu maksimālās finanšu iemaksas atjauninājumu un juridiski uzņemtu saistības par summu, kas atbilst 30 % no finanšu iemaksas, kura aprēķināta saskaņā ar ANM regulas III pielikumu, finansēšanas nolīgums 2023. gadā būtu jāgroza. Svarīgi, ka visi līdzekļi ir jāpiešķir līdz 2023. gada 31. decembrim. Tādējādi, sagatavojot savu plānu atjaunināšanas pieprasījumus, dalībvalstīm būtu jāatvēl pietiekams laiks gan Komisijas novērtējuma veikšanai, gan apstiprināšanas procedūrai Padomē.

Neatkarīgi no tā, vai dalībvalsts nolemj veikt izmaiņas savā ANP, jaunā maksimālā finanšu iemaksa būs jāatspoguļo jaunā Padomes īstenošanas lēmumā, maksājumu profilu koriģējot tā, lai ņemtu vērā maksimālās finanšu iemaksas izmaiņas. Par maksājumu profila koriģēšanas precīzu kārtību būs divpusēji jāvienojas dalībvalstij un Komisijai.

A) Augšupēja pārskatīšana

Dalībvalstis, kam noteikta lielāka maksimālā finanšu iemaksa, tiek mudinātas pilnībā izmantot pieejamos papildu līdzekļus, ierosinot attiecīgas jaunas reformas un investīcijas vai izvēršot jau paredzētās. Svarīgi, lai jaunie ierosinātie pasākumi veicinātu REPowerEU mērķu sasniegšanu. Lai izmantotu visu maksimālo finanšu iemaksu, šo jauno reformu un investīciju aplēstajām izmaksām (ar attiecīgajiem starpposma rādītājiem un mērķrādītājiem) jāatbilst vismaz starpībai starp iepriekš pieņemtā ANP aplēstajām izmaksām un jauno maksimālo finanšu iemaksu.

Jāuzsver – tā kā ANM ir balstīts uz darbības rezultātiem, papildu summu, kas izriet no finanšu iemaksas augšupējas pārskatīšanas, nevar izmantot, lai kompensētu jau pieņemtajos ANP iekļauto pasākumu aplēsto izmaksu pieaugumu. Izmaksu aplēšu novērtēšana tika veikta kā daļa no sākotnējo ANP novērtējuma. Turklāt, ja dalībvalsts izvēlas neizmantot maksimālās finanšu iemaksas palielinājumu, nav nepieciešams ne atjaunināts plāns, ne atjaunināts Padomes īstenošanas lēmums.

Visbeidzot, vairākas dalībvalstis sagatavoja savus sākotnējos ANP, paredzot tādas aplēstās kopējās izmaksas, kas pārsniedz sākotnējo maksimālo finanšu iemaksu, jo tās sagaidīja, ka šī iemaksa pēc pārskatīšanas tiks palielināta. Ja to atjauninātās iemaksas paliek to jau apstiprināto ANP aplēsto kopējo izmaksu robežās, šīs dalībvalstis var izmantot papildu līdzekļus, neatjauninot savus ANP.

B) Lejupēja pārskatīšana

Pat gadījumā, ja to galīgā maksimālā finanšu iemaksa tiek samazināta, dalībvalstis tiek mudinātas turpināt īstenot pieņemtos ANP, izmantojot alternatīvus finansējuma avotus. Ņemot vērā ANP iekļauto reformu un investīciju nozīmi to problēmu risināšanā, ar kurām saskaras dalībvalstis, ANP īstenošana būtu jāsaglabā kā svarīga prioritāte. Ja dalībvalsts tomēr vēlas koriģēt ANP investīciju vai reformu programmu, tai jāiesniedz atjaunināts plāns.

Tas, ka galīgā maksimālā finanšu iemaksa pēc pārskatīšanas tiek samazināta, neattaisno reformu samazināšanu vai to svītrošanu no plāniem. Faktiski reformu izmaksas ir nelielas vai izmaksas nerodas vispār, un tādēļ tās pašas par sevi nav saistītas ar maksimālās finanšu iemaksas apmēru. Turklāt pārskatītajam plānam joprojām ir jāatbilst visiem novērtēšanas kritērijiem un jo īpaši jāietver pasākumi, ar ko tiek īstenoti visi KVAI vai būtisks to kopums.

Lai kompensētu maksimālās finanšu iemaksas samazinājumu un virzītos uz REPowerEU mērķiem, papildus valsts līdzekļiem dalībvalstis, kuru iemaksas apmērs pēc pārskatīšanas samazināts, tiek mudinātas izmantot šādas iespējas:

— pieprasīt ANM aizdevumu,

— veikt pārvietojumus no kohēzijas politikas fondiem, kā noteikts Kopīgo noteikumu regulas 26. pantā un ANM regulas 7. panta 1. punktā,

— investīcijas, kas būs pabeigtas līdz 2023. gada beigām, pārvirzīt no ANM uz Eiropas strukturālajiem un investīciju fondiem 2014.–2020. gada plānošanas periodam, tai skaitā REACT-EU, saskaņā ar N + 3 noteikumu,

— daļu no investīcijām, kas plānotas saskaņā ar ANM, pārvirzīt uz 2021.–2027. gada kohēzijas politikas programmām.

Aizdevumi lejupējas pārskatīšanas kompensēšanai

Kā minēts iepriekš, aizdevumus dalībvalstis var pieprasīt līdz 2023. gada 31. augustam. Aizdevuma saņemšana ir viena no iespējām, kā dalībvalsts var kompensēt maksimālās finanšu iemaksas samazinājumu un pievērsties jaunajiem REPowerEU mērķiem. Šādā gadījumā ir piemērojami ANM regulas 14. panta nosacījumi. Dalībvalstij pārskatītajā ANP skaidri jānorāda, kuras reformas un investīcijas tiks īstenotas nevis ar finanšu iemaksu (t. i., dotācijām), bet ar aizdevumiem.

Pārvietojumi no KNR regulētajiem fondiem uz ANM saskaņā ar Kopīgo noteikumu regulas 26. pantu

ANM regulas 7. panta 1. punktā dalībvalstīm ir paredzēta iespēja resursus, kas piešķirti dalītā pārvaldībā un it īpaši no KNR regulētajiem fondiem, pārvietot uz ANM. Saskaņā ar Kopīgo noteikumu regulas (KNR, Regula (ES) 2021/1060) 26. pantu līdz 5 % no KNR regulēto fondu līdzekļiem 2021.–2027. gada budžeta periodam var pārvietot uz citiem ES instrumentiem vienīgi attiecīgās dalībvalsts labā; jau veiktie pārvietojumi uz citiem instrumentiem (piemēram, uz “Erasmus+”) samazina maksimālo summu, ko var pārvietot uz ANM. Šis noteikums varētu ļaut dalībvalstij palielināt ANM ietvaros pieejamos resursus un tādējādi, iespējams, kompensēt galīgās maksimālās finanšu iemaksas samazinājumu.

Dalībvalstis var pieprasīt šādus pārvietojumus partnerības nolīguma ietvaros vai kā daļu no programmas grozījumiem, vai, ja partnerības nolīgums ir apstiprināts, bet viena vai vairākas programmas vēl nav pieņemtas, tos var pieprasīt, paziņojot par ierobežotas partnerības nolīguma informācijas kopas pārskatīšanu. Dalībvalstīm, kas vēlas izmantot šādu iespēju, jāapspriež ar Komisiju vēlamais veids, pamatojoties uz to partnerības nolīguma un programmu īstenošanas progresu. Saskaņā ar KNR 26. panta 3. punktu šāda ar programmas grozījumu īstenota pārvietojuma pieprasījumi ir pienācīgi jāpamato, ņemot vērā papildināmību un sasniedzamo ietekmi.

Pamatojot šādu pārvietojumu, dalībvalstis var ņemt vērā to, ka kopumā saskaņā ar ANP veiktajām reformām un investīcijām, ko šādi pārvietojumi ļaus īstenot, būtu arī pozitīvi jāietekmē kohēzijas politikas mērķu sasniegšana. Piemēram, daudzi ANP ietver reformas, kuru mērķis ir uzlabot publiskās pārvaldes efektivitāti, vai reformas publiskā iepirkuma jomā, un tās palīdzēs palielināt dalībvalstu no kohēzijas politikas fondiem veikto investīciju efektivitāti.

KNR 26. pantā paredzēto iespēju pārvietot līdz 5 % var izmantot, lai kompensētu piešķīruma samazinājumu saistībā ar jebkuru pasākumu, kas iekļauts pašreizējā ANP. To var izmantot arī REPowerEU nodaļās ietvertajām reformām un investīcijām. Tas ir jānošķir no iespējas pārvietot līdz 7,5 % saskaņā ar ierosināto jauno KNR 26.a pantu, kurā paredzēts, ka pārvietotos resursus var izmantot tikai tām reformām un investīcijām, kas iekļautas REPowerEU nodaļā, un ka pārvietojumu dalībvalsts var pieprasīt tikai tad, ja dalībvalsts jau ir pieprasījusi pārvietojumus no konkrētā fonda līdz KNR 26. pantā noteiktajai 5 % robežvērtībai.

Saskaņā ar ANM plānoto investīciju daļas pārvirzīšana uz 2014.–2020. gada programmām

Dalībvalstis, kuru ANM maksimālā finanšu iemaksa samazināsies un kurām ir neizmantoti kohēzijas resursi, daļu no savām ANP investīcijām var pārvirzīt uz 2014.–2020. gada kohēzijas programmām. Konkrēti, ņemot vērā papildu resursus, kas piešķirti REACT-EU ietvaros, daudzas dalībvalstis, lai nodrošinātu pilnīgu līdzekļu apguvi, programmās joprojām var pievienot jaunus projektus, ja vien tie atbilst esošo programmu prioritātēm. Turklāt šīm investīcijām ir jāatbilst kohēzijas politikas noteikumiem, tai skaitā attiecināmības noteikumiem, kas saistīti ar likumību un pareizību. Līdz programmu slēgšanas laikam, t. i., 2025. gada 15. februārim, projektiem jābūt pabeigtiem un darbību sākušiem. Svarīgi, ka investīcijas, kas pārvirzītas no ANP uz kohēzijas programmām, nedrīkst būt saistītas ar starpposma rādītājiem un mērķrādītājiem, kas iekļauti iepriekš iesniegtā maksājuma pieprasījumā.

Ir jāievēro 2014.–2020. gada kohēzijas programmu attiecināmo izdevumu beigu termiņš — 2023. gada 31. decembris. Praksē tas nozīmē, ka investīcijas 2014.–2020. gada programmās joprojām tiks atlīdzinātas, ja vien attiecināmie izdevumi būs radušies līdz 2023. gada beigām. Šajā kontekstā jebkurš maksājuma pieteikums, kas iesniegts Komisijai saskaņā ar programmām, var attiekties uz jebkuru konkrētas investīcijas īstenošanas posmu, arī sākumposmu. Tomēr programmu slēgšanas brīdī darbībām ir jābūt pabeigtām, ja vien tās netiek pārceltas uz 2021.–2027. gada kohēzijas politikas periodu. Maz ticams, ka ANM investīcijas, kas ir agrīnā īstenošanas posmā (piemēram, uzaicinājumu iesniegt priekšlikumus izsludināšanas vai labuma guvēju atlases posmā), būs pietiekami attīstītas, lai tās pārvirzītu uz 2014.–2020. gada programmām. Dalībvalstis tiek aicinātas koncentrēties uz tām investīcijām, saistībā ar kurām ir beigušies agrīnie īstenošanas posmi un ir sākusies konkrēta īstenošana ar maksājumiem attiecīgajiem labuma guvējiem vai darbuzņēmējiem.

Saskaņā ar ANM plānoto investīciju daļas pārvirzīšana uz 2021.–2027. gada kohēzijas programmām

2021.–2027. gada kohēzijas politikas programmas gan finansiāli, gan laika ziņā piedāvā plašas iespējas īstenot investīcijas, kas sākotnēji plānotas saskaņā ar ANM. Šajā sakarā jāpatur prātā šādi noteikumi.

— Pārvietotajiem projektiem ir jāatbilst 2021.–2027. gada kohēzijas politikas noteikumiem par attiecināmību un citiem noteikumiem un jāietilpst tās programmas darbības jomā, saskaņā ar kuru tie tiks finansēti.

— Šādu pārvietojumu rezultātā nedrīkst novirzīties no kohēzijas politikas tematiskās koncentrācijas vai neizpildīt klimata mērķrādītāju prasības.

— Saskaņā ar Regulas (ES) 2021/1060 (Kopīgo noteikumu regula, KNR) 63. panta 6. punktu darbības atbalsta saņemšanai no fondiem neatlasa, ja tās ir faktiski pabeigtas vai pilnībā īstenotas, pirms ir iesniegts pieteikums par finansējumu atbilstoši programmai, neatkarīgi no tā, vai ir veikti visi saistītie maksājumi.

3. ANM regulas 21. pants: plāna grozīšana vai aizstāšana gadījumā, kad objektīvu apstākļu dēļ plānu vai tā daļu vairs nav iespējams īstenot

Ja objektīvu apstākļu dēļ vairs nav iespējams īstenot vienu vai vairākus starpposma rādītājus un mērķrādītājus, kas paredzēti pieņemtajā ANP, attiecīgā dalībvalsts var iesniegt Komisijai pamatotu pieprasījumu grozīt savu ANP. Komisija novērtēs pamatotos pieprasījumus, izskatot katru gadījumu atsevišķi. Pirms oficiālas iesniegšanas dalībvalstis tiek aicinātas sākt neformālu dialogu ar Komisijas dienestiem, lai jo īpaši panāktu vienotu izpratni par šīs procedūras praktiskajiem aspektiem.

Ierosinot grozījumu vai iesniedzot jaunu plānu saskaņā ar 21. pantu, dalībvalstīm jāpamato šādi trīs elementi:

1) konkrētie pasākumi, ko vairs nav iespējams īstenot;

2) objektīvie apstākļi;

3) tiešā saikne starp ierosinātajām izmaiņām un objektīvajiem apstākļiem.

Pirmkārt, dalībvalstij jāpamato, ka pieņemto ANP vairs nevar īstenot:

— daļēji vai pilnībā,

— ANM noteiktajā termiņā (līdz 2026. gadam) vai vispār, pat ar kavēšanos.

Otrkārt, attiecīgajai dalībvalstij jāpamato, ka neiespējamība īstenot plānu (vai tā daļu) izriet no objektīviem apstākļiem. Ir būtiski, lai attiecīgie objektīvie apstākļi būtu labi pierādīti un dokumentēti. Novērtējot attiecīgās dalībvalsts sniegto pamatojumu, Komisija it īpaši ņems vērā:

— apstākļu paredzamību – to, vai ANP pieņemšanas laikā objektīvie apstākļi jau pastāvēja vai tos varēja pamatoti paredzēt,

— alternatīvu risinājumu pieejamību – to, vai pastāv alternatīvas darbības, ko attiecīgā dalībvalsts pamatoti varētu veikt, lai joprojām īstenotu attiecīgos pasākumus, neieviešot tajos izmaiņas,

— dalībvalsts atbildību – to, vai par norādīto objektīvo apstākļu iestāšanos primāri atbildīga ir attiecīgā dalībvalsts.

Treškārt, attiecīgajai dalībvalstij jāiesniedz grozāmo pasākumu saraksts, konkrēto ierosināto izmaiņu apraksts un paskaidrojums par tiešo saikni starp ierosinātajām izmaiņām un to objektīvo apstākļu ietekmi, kuri norādīti grozījuma pamatošanai.

Ierosinātajām izmaiņām nevajadzētu ietekmēt sākotnējā plāna vērienīgumu. Turklāt pasākumiem, kas aizstāj tos, kurus uzskata par neīstenojamiem, pēc iespējas jāveicina REPowerEU mērķu sasniegšana (piemēram, pāreja no gāzes katliem uz siltumsūkņiem).

Pieprasījums, kas saistīts ar konkrētu investīciju cenu pieaugumu

Pirmkārt, jāatgādina, ka ANM ir uz darbības rezultātiem balstīts instruments. Plāna izmaksas aplēsa dalībvalstis, un tās saņēma maksimālo neatmaksājamā atbalsta piešķīrumu, ja šīs izmaksas bija vienādas ar šo maksimālo summu vai to pārsniedza.

Otrkārt, ir arī jānorāda, ka dalībvalstis savās izmaksās ir zināmā mērā ierēķinājušas inflāciju un nākotnes inflācijas prognozes. Dalībvalstu norādītie pieņēmumi par inflāciju parasti tika izmantoti katram pasākumam atsevišķi. Šos pieņēmumus Komisija novērtēja aplēsto izmaksu ticamības un pamatotības novērtēšanas ietvaros pēc ļoti detalizētas informācijas apmaiņas ar dalībvalstīm par pieņēmumiem, kas izmantoti attiecībā uz katru reformu un investīciju.

Taču Krievijas iebrukums Ukrainā ir būtiski ietekmējis enerģijas un būvmateriālu cenas. Tas ir arī radījis papildu spiedienu uz pasaules piegādes ķēdēm. Ne mehānisma izveidošanas brīdī, ne laikā, kad vairums dalībvalstu iesniedza savus atveseļošanas un noturības plānus, nebija iespējams paredzēt šo norišu smagumu. Šī situācijas attīstība var tieši ietekmēt dažu atveseļošanas un noturības plānos iekļauto investīciju īstenošanu, un uz to var atsaukties kā uz objektīviem apstākļiem, kas pamato 21. pantā minēto pieprasījumu.

Ja kāda konkrēta pasākuma izmaksu būtisks pieaugums rada situāciju, kad attiecīgo starpposma rādītāju vai mērķrādītāju vairs nevar sasniegt, dalībvalsts var pieprasīt mainīt attiecīgo starpposma rādītāju vai mērķrādītāju. Pieprasījumam jābūt balstītam uz rūpīgu pamatojumu. Dalībvalstīm jāsniedz pierādījumi par tiešo ietekmi uz pasākumu(-iem), ko tās vēlas pārskatīt. Šis cenu pieaugums arī nevar pamatot grozījumus attiecībā uz tādām investīcijām, kuras tieši neskar izejvielu cenas (piemēram, medicīniskā aprīkojuma iegāde vai pētniecības dotācijas pētījumiem sociālo mājokļu jomā) vai būtiski piegādes ķēdes ierobežojumi.

Tāpat šis cenu pieaugums nevar būt objektīvi apstākļi, kuru dēļ tiek pārskatītas reformas, jo reformas kopumā nav atkarīgas no izmaksām. Turklāt grozījumu pieprasījumi nedrīkstētu kavēt atveseļošanas un noturības plānu īstenošanu kopumā.

4. Pārskats par procedūrām

Turpmāk tabulā ir sniegts pārskats par procedūrām, kas piemērojamas visos attiecīgajos scenārijos, kuri aprakstīti iepriekšējās iedaļās.

Scenārijs Nepieciešamas ANP izmaiņas vai papildinājums REPowerEU papildu finansējums Dalībvalsts veic pārvietojumu saskaņā ar KNR 26. un 26.a pantu vai KLP stratēģisko plānu regulas 81.a pantu. Jā Dalībvalsts vēlas izmantot REPowerEU iemaksu, kas minēta ANM regulas 21.a pantā. Jā Maksimālās finanšu iemaksas palielināšana Maksimālā finanšu iemaksa tiek palielināta un pārsniedz iepriekš pieņemtā ANP aplēstās izmaksas; dalībvalsts vēlas to izmantot. Jā Maksimālā finanšu iemaksa tiek palielināta, nepārsniedzot iepriekš pieņemtā ANP aplēstās izmaksas; dalībvalsts vēlas to izmantot. Nē Dalībvalsts nevēlas izmantot palielinājumu. Nē Maksimālās finanšu iemaksas samazināšana Dalībvalsts samazinājumu kompensē ar valsts līdzekļiem. Nē Dalībvalsts vēlas atjaunināt plānu, lai atspoguļotu mazāku maksimālo finanšu iemaksu. Jā Lai kompensētu samazinājumu, dalībvalsts saņem aizdevumu. Jā Dalībvalsts samazinājumu kompensē, veicot pārvietojumu (ne vairāk kā 5 % apmērā) no KNR regulētajiem 2021.–2027. gada fondiem (KNR 26. pants). Jā Dalībvalsts samazinājumu kompensē, pārvietojot vairākas investīcijas uz 2014.–2020. gada kohēzijas programmām. Jā

5. Pārskats par iespējamām izmaiņām plānos

Paredzams, ka izmaiņas sākotnējos plānos dažkārt balstīsies uz vismaz diviem un reizēm trim juridiskajiem pamatiem, kas iesniegti vienā papildinājumā. Turpmāk tabulā ir sniegts kopsavilkums par piemērojamo procesu. Jāatzīmē, ka visos turpmāk izklāstītajos scenārijos tiks piemērots arī pienākums iesniegt REPowerEU nodaļu saskaņā ar Komisijas priekšlikuma 21.c pantu.

Scenārijs ANM juridiskais pamats Dalībvalsts ierosina papildu pasākumus nolūkā pievērsties REPowerEU mērķiem un izmantot ANM regulas 21.a pantā minēto iemaksu. 18. pants Dalībvalsts ierosina papildu pasākumus nolūkā pievērsties REPowerEU mērķiem un iegūt papildu aizdevuma atbalstu. 14. pants Dalībvalsts ierosina papildu pasākumus nolūkā pievērsties REPowerEU mērķiem un pārvieto Savienības līdzekļus saskaņā ar Kopīgo noteikumu regulas 26. un 26.a pantu un KLP stratēģisko plānu regulas 81.a pantu. 18. pants Dalībvalsts ierosina papildu pasākumus nolūkā pievērsties REPowerEU mērķiem un izmantot maksimālās finanšu iemaksas palielinājumu un papildu aizdevuma atbalstu. 14. un 18. pants Dalībvalsts izmaiņas ANP veic, lai pieprasītu aizdevumu nolūkā: — kompensēt tās maksimālās finanšu iemaksas samazinājumu, — finansēt papildu pasākumus REPowerEU mērķu sasniegšanai. 14. un 18. pants Dalībvalsts izmaiņas ANP veic, ierosinot papildu pasākumus, kas vērsti uz REPowerEU mērķiem, lai tādējādi: — izmantotu maksimālās finanšu iemaksas palielinājumu, — reaģētu uz objektīvām apstākļu izmaiņām, kas liedz īstenot dažus pasākumus. 18. un 21. pants Dalībvalsts izmaiņas ANP veic, ierosinot papildu pasākumus, kas vērsti uz REPowerEU mērķiem, un aizstājot pašreizējos pasākumus, lai: — izmantotu papildu aizdevuma atbalstu, — reaģētu uz objektīvām apstākļu izmaiņām, kas tai liedz īstenot dažus pasākumus. 14. un 21. pants Dalībvalsts izmaiņas ANP veic, ierosinot papildu pasākumus, kas vērsti uz REPowerEU mērķiem, un aizstājot pašreizējos pasākumus, lai: — izmantotu maksimālās finanšu iemaksas palielinājumu, — izmantotu papildu aizdevuma atbalstu, — reaģētu uz objektīvām apstākļu izmaiņām, kas liedz īstenot dažus pasākumus. 14., 18. un 21. pants Dalībvalsts izmaiņas ANP veic, lai ņemtu vērā objektīvas apstākļu izmaiņas, kas tai liedz īstenot dažus pasākumus, un pielāgo skartos pasākumus jauno problēmu risināšanai. 21. pants

II DAĻA.

NORĀDĪJUMI PAR PAPILDINĀJUMU IZSTRĀDI UN NOFORMĒŠANU

Šajā iedaļā ir sniegti vispārēji norādījumi par jau pieņemta ANP papildinājuma izstrādi un noformēšanu, tai skaitā par REPowerEU nodaļas sagatavošanu. Šajā daļā jēdziens “izmaiņas” tiek attiecināts uz visām izmaiņām pieņemtajā ANP neatkarīgi no to juridiskā pamata. Ieviešot izmaiņas savos plānos, dalībvalstīm jāsniedz pierādījumi atbilstoši ANM regulā noteiktajiem novērtēšanas kritērijiem, kā arī atjaunināta ANM regulas 18. un 21.c pantā minētā informācija.

Sniegtajai jaunajai informācijai vajadzētu būt samērīgai ar papildinājumā ierosinātajām izmaiņām. Ja ierosinātās izmaiņas kādu iedaļu neietekmē, attiecīgā veidnes daļa nav jāaizpilda. REPowerEU nodaļas iesniegšana pēc būtības ir papildu komponents, kas paredzēts šīm īpašajām reformām un investīcijām. Nebūs jāpārstrukturē jau pieņemtais plāns, un būtu jāizvairās no atkārtojumiem. Paskaidrojumus par esošajiem ANM atbalstītajiem pasākumiem, kā arī pasākumiem, kas nav ANM pasākumi, var ierobežot līdz nepieciešamajam minimumam, kā sīkāk izklāstīts turpmāk.

Šī II daļa ir sadalīta divās galvenajās iedaļās: pirmkārt, sniegti norādījumi par REPowerEU nodaļu sagatavošanu un, otrkārt, norādījumi par informāciju, kas jāiesniedz saistībā ar ANP vispārējām izmaiņām.

I. REPowerEU nodaļa

1. Juridiskais pamats un REPowerEU mērķi

Komisijas priekšlikums regulai par atveseļošanas un noturības plānu REPowerEU nodaļām ir izstrādāts ar nolūku padarīt attiecīgo tiesisko regulējumu piemērotāku REPowerEU mērķu sasniegšanai. Ierosinātā 21.c panta 1. punktā ir definēts REPowerEU mērķu kopums.

Lai sasniegtu REPowerEU mērķus, dalībvalstis, kas nolemj veikt izmaiņas savos ANP, vienlaikus iesniedz REPowerEU nodaļu. REPowerEU nodaļas iesniegšanu var apvienot ar citiem ANP izmaiņu veidiem, kā paskaidrots I daļā.

REPowerEU nodaļā jāsniedz īss pārskats par visām reformām un investīcijām, ko dalībvalsts plāno īstenot, lai sasniegtu REPowerEU mērķus. Praksē REPowerEU nodaļa var būt īpašs ANP komponents. Papildus REPowerEU nodaļas kā īpaša ANP komponenta iekļaušanai mainītajam ANP jāpievieno arī cita informācija, kas prasīta ierosinātajā 18. un 21.c pantā un izklāstīta turpmāk I iedaļas 2. punktā un II iedaļā.

2. REPowerEU nodaļu saturs

A) REPowerEU nodaļās iekļautās reformas un investīcijas, ko finansē no ANM

Dalībvalstīm savās REPowerEU nodaļās jāparedz reformas un investīcijas, kas veicina REPowerEU mērķu sasniegšanu. Šajā sakarā jāatgādina, ka reformām un investīcijām būtu jāpalīdz efektīvi risināt visas tās problēmas (vai ievērojamu to daļu), kas konstatētas attiecīgajos konkrētajai valstij adresētajos ieteikumos, tai skaitā konkrētajai valstij adresētajos ieteikumos, kuri jāpieņem 2022. gada pusgada cikla ietvaros un kuri cita starpā attiecas uz enerģētikas problēmām, ar ko saskaras dalībvalstis.

21.a un 21.b pantā paredzēto finansējumu var saņemt tikai tādām reformām un investīcijām, kas veicina REPowerEU mērķu sasniegšanu. Dalībvalstis tiek arī mudinātas atbalstīt šos pasākumus ar ANM aizdevumiem saskaņā ar 14. pantu. Komisijas priekšlikuma 21.c panta 1. punktā minētās reformas un investīcijas, kas iekļautas REPowerEU nodaļā, ir reformas un investīcijas, kuras iepriekš nav bijušas iekļautas dalībvalsts ANP (kā minēts 21.c panta 2. punkta a) apakšpunktā) un kuras ir izstrādātas, lai pievērstos REPowerEU mērķiem.

REPowerEU nodaļā noteiktos apstākļos var ietvert pasākumus, kas iepriekš bijuši iekļauti ANP, taču šie pasākumi jāpaplašina tiktāl, lai tos var uzskatīt par “jauniem” pasākumiem. Papildu finansējumu var saņemt tikai tām investīcijām, kuru izmaiņas rada būtisku uzlabojumu, kas atspoguļots starpposma rādītāju un mērķrādītāju struktūrā un līmenī, kā rezultātā tiek uzlaboti rezultāti, kas skaitliski izteikti kā enerģijas ietaupījumi vai fosilo kurināmo patēriņa samazinājums. Piemēram, lai izmantotu jauno pieejamo finansējumu, dalībvalsts varētu saglabāt pasākumu esošā komponentā, bet ievērojami palielināt mērķrādītāju REPowerEU nodaļā (piemēram, ja atjaunīgo energoresursu elektroenerģijas ražošanas jaudu palielina no 1 000 MW līdz 1 300 MW, norāda palielinājumu 300 MW apmērā).

Izstrādājot REPowerEU nodaļas, dalībvalstīm jānodrošina, ka tajās iekļautajām reformām un investīcijām tiek noteikti arī attiecīgi starpposma rādītāji un mērķrādītāji.

REPowerEU nodaļās, apliecinot solidaritātes garu attiecībā uz energoapgādes drošību, jānosaka investīcijas un reformas, kuru mērķis ir dažādot piegādi, lai atteiktos no piegādēm no Krievijas un īstermiņā samazinātu pieprasījumu pēc gāzes. Šajā nolūkā to apmērs jānosaka tāds, lai izmaksefektīvi risinātu reģionu un valstu vajadzības un ņemtu vērā dalībvalstīm izplatīto ES pārskatu par īstermiņa gatavību gāzes piegādes traucējumiem.

REPowerEU nodaļās iekļaujamu investīciju piemēri

ANM var atbalstīt vairāku veidu investīcijas, kas veicina REPowerEU mērķu sasniegšanu. Attiecībā uz investīcijām gāzes infrastruktūrā ir svarīgi, lai tās atbilstu papildu energoinfrastruktūras vajadzību novērtējuma rezultātiem, kas izklāstīti Komisijas 2022. gada 8. marta paziņojumā par REPowerEU (COM(2022) 108 final), un diskusijām ar dalībvalstīm reģionālajās augsta līmeņa grupās, kas darbojas TEN-E politikas kontekstā. Konkrēti, šīs investīcijas var būt saistītas ar šādiem mērķiem:

— biometāna un atjaunīgā vai no fosilajiem resursiem brīva ūdeņraža ražošanas jaudas palielināšana,

— enerģijas un fosilā kurināmā patēriņa turpmāka samazināšana (energotaupība),

— atjaunīgā vai no fosilajiem resursiem brīva ūdeņraža ātrāka ieviešana grūti dekarbonizējamās nozarēs, veicinot tehnoloģisko pāreju uz procesiem un lietojumiem, kuros izmanto ūdeņradi,

— ūdeņraža infrastruktūra, ieskaitot cauruļvadus, uzglabāšanas iekārtas un ostas termināļus,

— energoefektivitātes un dekarbonizācijas pasākumi rūpniecības nozarēs, jo īpaši ar siltumu saistītajos procesos, enerģijas pieprasījuma pārvaldības sistēmas un pieprasījumreakcija,

— renovācijas shēmas un tehnoloģijas, kas palielina ēku energoefektivitāti un siltumapgādes dekarbonizāciju, piemēram, siltumsūkņu ierīkošana, atjaunīgo energoresursu izmantošana centralizētajai siltumapgādei, fotoelementu jumti, enerģijas uzglabāšana, viedie termostati un augstākās klases siltumizolācija,

— programmas, kas veicina energoefektivitātes auditus un nodrošina konsultācijas mājsaimniecībām un uzņēmumiem,

— rūpniecisko procesu elektrifikācija un tehnoloģijas, kas aizstāj gāzes izmantošanu rūpnieciskā siltuma ražošanā (jo īpaši, ja siltuma temperatūras diapazons ir zems), tvaika un izejvielu lietojumos,

— enerģijas uzglabāšanas iekārtas un gāzes uzglabāšanas iekārtas,

— atjaunīgo energoresursu enerģijas ražošanas jauda,

— valsts elektroenerģijas sadales un pārvades sistēmas attīstība,

— energotīklu starpsavienojumu izbūve,

— infrastruktūra un iekārtas, kas ļauj diversificēt dalībvalstu gāzes piegādi, piemēram, sašķidrinātās dabasgāzes (LNG) termināļi (piemēram, peldošas LNG uzglabāšanas un regazifikācijas iekārtas), gāzes cauruļvadi un krātuves un to kiberdrošība,

— ar zaļo pārkārtošanos saistīto galveno materiālu, tehnoloģisko komponentu un aprīkojuma vērtības ķēžu attīstība,

— pārkvalifikācija un prasmju pilnveide, kas veicina pārorientēšanos uz jaunām darbvietām, jo īpaši atjaunīgās enerģijas ražošanā un citās zaļās ekonomikas nozarēs,

— atbalsts transporta infrastruktūras, tai skaitā dzelzceļu, elektrifikācijai un tādas alternatīvo degvielu uzpildes un uzlādes infrastruktūras ierīkošanai, kas nodrošina transportlīdzekļiem elektroenerģiju vai ūdeņradi transporta vajadzībām,

— bezemisiju sabiedriskā transporta līdzekļi, kas būtiski un tieši palīdz samazināt pieprasījumu pēc fosilajām degvielām.

Attiecībā uz pasākumiem, kas veicina energoapgādes drošību, piemēram, energoinfrastruktūru un iekārtām, starpsavienojumiem vai ražošanas jaudām, dalībvalstis tiek aicinātas pievērst uzmanību projektu kiberdrošības dimensijai, lai pēc iespējas samazinātu iespējamos riskus saistībā ar enerģijas piegādes traucējumiem.

REPowerEU nodaļās iekļaujamu reformu piemēri

Lai maksimāli palielinātu REPowerEU kontekstā īstenoto investīciju ietekmi, dalībvalstis var apsvērt dažādu veidu reformas. Tās ir, piemēram, šādas:

— reformas, kas paātrina atļauju piešķiršanas procedūras atjaunīgo energoresursu projektiem un līdz minimumam samazina to ieviešanas laiku, kā arī reformas, kas saistītas ar tīkla infrastruktūras uzlabojumiem, ko papildina nepieciešamais atbalsts administrācijai, lai tiktu galā ar atļauju procedūras paātrinājumu un pieaugošo atļauju pieprasījumu skaitu,

— pārredzami sadales tīklu atjaunināšanas un atjaunīgās enerģijas izsoļu grafiki,

— riska apdrošināšanas un mazināšanas shēmas investīcijām atjaunīgo energoresursu siltumapgādes un centralizētās siltumapgādes attīstīšanas/modernizācijas projektos, shēmas fosilā kurināmā siltumapgādes sistēmu plānotai aizstāšanai ar atjaunīgās enerģijas tehnoloģijām, nodokļu stimuli uzņēmumiem un patērētājiem pārejai no siltumapgādes, kam izmanto fosilos kurināmos, uz mazoglekļa risinājumiem (atjaunīgo energoresursu siltumapgāde un centralizētā siltumapgāde, rūpniecības atlikumsiltuma un dzesēšanas tīklu izmantošana) un vietējās atjaunīgās enerģijas ražošanas jaudas izvēršanai (5),

— stimuli, kas veicina kvalitatīvu darbvietu radīšanu atjaunīgās enerģijas ražošanā un citās zaļās ekonomikas nozarēs, arī mērķorientēti un labi izstrādāti darbā pieņemšanas un pārejas stimuli (6),

— reformas, kuru mērķis ir uzlabot energosistēmas elastību, radīt iespēju iesaistīt elektroenerģijas tirgos pieprasījuma puses resursus un izstrādāt stimulus pieprasījumreakcijai, tai skaitā enerģijas uzglabāšanai,

— stimuli esošā darbaspēka prasmju pilnveidei un prasmīgu būvniecības nozares speciālistu, piemēram, atjaunīgo energoresursu siltumapgādes sistēmu ierīkotāju, apmācībai,

— atbilstoša tiesiskā regulējuma izstrāde attiecībā uz atjaunīgo vai no fosilajiem resursiem brīvu ūdeņradi, tā transportēšanu un uzglabāšanu,

— stimuli tādas alternatīvo degvielu uzpildes un uzlādes infrastruktūras ierīkošanai, kas nodrošina transportlīdzekļiem elektroenerģiju vai ūdeņradi transporta vajadzībām,

— darba tirgus un prasmju apzināšana un prognožu izstrāde, kā arī izglītības un apmācības programmu pielāgošana zaļās pārkārtošanās vajadzībām.

Pārrobežu un vairākvalstu projekti REPowerEU mērķu atbalstam

Dalībvalstis tiek stingri mudinātas izstrādāt un pastiprināt pārrobežu iniciatīvas. Eiropas enerģētikas tīklu politikas (TEN-E) ietvaros izraudzītiem kopīgu interešu projektiem (KIP) ir pieejams atbalsts no Eiropas infrastruktūras savienošanas instrumenta (EISI). Līdztekus kopīgu interešu projektiem Eiropas infrastruktūras savienošanas instruments atbalsta arī atjaunīgās enerģijas pārrobežu projektus, kurus izstrādājušas vairākas dalībvalstis, pamatojoties uz Atjaunojamo energoresursu direktīvā noteiktajiem sadarbības mehānismiem. Šie projekti jau veicina REPowerEU mērķu sasniegšanu, nodrošinot atjaunīgajā enerģijā balstītas alternatīvas fosilajiem kurināmajiem, mazinot atkarību no importa un labāk izmantojot Eiropas potenciālu atjaunīgās enerģijas jomā.

Apsverot pasākumus, kas ierosināti papildu finansiālajam atbalstam no REPowerEU finansējuma avotiem ANM ietvaros, dalībvalstīm būtu jāpiešķir prioritāte no EISI nefinansētiem projektiem. Dalībvalstis it īpaši tiek mudinātas apsvērt iespēju piesaistīt ANM finansējumu papildu gāzes projektiem, kas apzināti infrastruktūras vajadzību novērtējumā, kurš sagatavots plāna REPowerEU vajadzībām. Piemēram, ANM var būt ļoti noderīgs, lai sasniegtu dalībvalstu mērķi papildus attīstīt galvenās vērtības ķēdes, īpaši tādos sektoros kā enerģijas pārrobežu pārvade, atjaunīgais vai no fosilajiem resursiem brīvs ūdeņradis un kritiski svarīgo izejvielu piegāde.

B) Pasākumi, kas veicina REPowerEU mērķu sasniegšanu un jau ir iekļauti ANP

Lai REPowerEU nodaļas būtu izsmeļošas un autonomas, tajās būtu jāiekļauj arī apraksts par to, kā pieņemtajos ANP jau ietvertie pasākumi veicina REPowerEU mērķu sasniegšanu (ar Komisijas priekšlikumu grozītās ANM regulas 21.c panta 2. punkta a) apakšpunkts).

REPowerEU nodaļās jāiekļauj šo pasākumu saraksts, kā arī īss skaidrojums par to devumu REPowerEU mērķu sasniegšanā. Mērķis ir nevis pašreizējos komponentos ietvertos pasākumus pārcelt uz REPowerEU nodaļu (nav nepieciešams pārstrukturēt visu ANP, jo tas, iespējams, izjauktu tā līdzsvaru un saskaņotību), bet gan izskaidrot esošo pasākumu devumu REPowerEU mērķu sasniegšanā.

Šim mērķim izmantojama šī tabula.

FENIX atsauces numurs Pasākuma nosaukums Devums REPowerEU mērķu sasniegšanā Paredzamais fosilā kurināmā importa samazinājums CX.RX Vides nodokļu reforma Stimuli uzņēmumiem un privātpersonām pāriet uz bezemisiju un mazemisiju transportlīdzekļiem nodrošinās fosilo degvielu mazāku patēriņu un tādējādi mazinās atkarību no šo degvielu importa no ārvalstīm. CY.IY Ēku renovācija Ēku renovācija X miljonu kvadrātmetru platībā ar mērķi vismaz par 30 % palielināt enerģijas ietaupījumus. CZ.IZ Atkrastes vēja energoiekārtas Atkrastes vēja energoiekārtu uzstādīšana ar jaudu 500 MW.

C) REPowerEU pasākumi, kurus finansē no avotiem, kas nav ANM

Lai REPowerEU nodaļa sniegtu visaptverošu priekšstatu par visiem pasākumiem, kas veicinās REPowerEU mērķu sasniegšanu, šajā nodaļā būtu jāiekļauj arī svarīgi pasākumi, kurus finansē no citiem avotiem – gan valstu, gan Savienības līmenī – un kuri arī veicina REPowerEU mērķu sasniegšanu. Jāuzsver, ka šie pasākumi netiks ņemti vērā, nosakot pieejamo ANP finansējumu. Uz šiem pasākumiem neattiecas arī revīzijas un kontroles prasības, kas noteiktas ANM regulā.

No ANM nefinansētu REPowerEU pasākumu uzraudzība galvenokārt tiks veikta Eiropas pusgada satvarā. Par katru REPowerEU pasākumu, kuru finansē no avotiem, kas nav ANM, dalībvalstīm REPowerEU nodaļā jāiekļauj šāda informācija:

— pasākuma nosaukums,

— aplēstās izmaksas un finansējuma avots(-i),

— pasākuma mērķis un saikne ar REPowerEU mērķiem,

— īstenošanas kārtība,

— galvenie posmi un attiecīgais īstenošanas grafiks,

— pasākuma paredzamā ietekme, piemēram, ietaupījumi vai gāzes importa avotu diversifikācija, kopējie enerģijas ietaupījumi, uzstādītā atjaunīgās enerģijas ražošanas jauda, sagaidāmais SEG emisiju samazinājums,

— atsauce uz ANP pasākumiem, kurus pasākums papildina vai kuri papildina šo pasākumu (ja tādi ir).

Dalībvalstīm jāparāda REPowerEU nodaļā iekļauto pasākumu savstarpējā papildināmība. Proti, tām jāpaskaidro, kā pasākumi cits citu pastiprina.

Papildus visu iepriekšējās iedaļās minēto pasākumu aprakstam REPowerEU nodaļās jāsniedz skaidrojums par to, kā visu šo pasākumu kombinācija ir saskaņota, lietderīga un samērīga un palīdz sasniegt REPowerEU mērķus (Komisijas priekšlikuma, ar ko groza ANM regulu, 21.c panta 2. punkta c) apakšpunkts).

— Tiek sagaidīts, ka atbildē par saskaņotības prasību dalībvalstis izklāstīs pamatojumu, kāpēc jau esošajiem vai plānotajiem pasākumiem pievieno REPowerEU nodaļā iekļautos pasākumus. Tām jāpaskaidro, kā šie pasākumi novērš atlikušos trūkumus valsts un/vai ES līmenī, kurus līdzšinējie pasākumi vēl nav novērsuši.

— Attiecībā uz lietderīguma kritēriju jāpamato, kāpēc un kā REPowerEU pasākumi kopumā ir labi piemēroti iepriekš minētajiem mērķiem.

— Attiecībā uz samērīgumu apmierinošs pamatojums būs tāds, kurā dalībvalsts apraksta, kā REPowerEU nodaļā iekļautie pasākumi ir samērīgi ar to, kas ir nepieciešams REPowerEU mērķu sasniegšanai, un kā leģitīmo interešu līdzsvarošana atbalsta attiecīgos pasākumus.

Dalībvalstīm jāsniedz kvantitatīva analīze par savu REPowerEU pasākumu devumu plānā REPowerEU noteiktā mērķrādītāja sasniegšanā.

3. REPowerEU nodaļas novērtējums

Kā norādīts ANM regulas grozījumu priekšlikuma 21.c panta 4. punktā, REPowerEU nodaļā iekļautajām reformām un investīcijām mutatis mutandis piemēro pārējos ANM regulas noteikumus, ja vien nav noteikts citādi. Attiecīgi reformas un investīcijas, kas iekļautas REPowerEU nodaļā un finansētas no ANM, būs ANP neatņemama daļa. Tām jāatbilst visiem 18. panta nosacījumiem, un, ja vien nav norādīts citādi, uz tām attiecas 19. pantā un V pielikumā noteiktie novērtēšanas kritēriji, it īpaši attiecībā uz digitālo izsekojamību saskaņā ar ANM regulas 19. panta 3. punkta f) apakšpunktu un V pielikuma 2.6. punktu.

A) Atbrīvojums no pienākuma ievērot 20 % digitālo mērķrādītāju

Neskarot iepriekš minēto, saskaņā ar ANM regulas grozījumu priekšlikuma 21.c panta 3. punktu uz reformām un investīcijām, kas iekļautas ANM finansētajās REPowerEU nodaļās, attieksies digitālās izsekojamības metodika, kas izklāstīta ANM regulas 19. panta 3. punkta f) apakšpunktā un VII pielikumā, tomēr, aprēķinot, vai 20 % digitālais mērķrādītājs ir sasniegts, netiks ņemts vērā atbalsts pasākumiem REPowerEU ietvaros. Ņemot vērā Savienībai priekšā nākušo enerģētikas problēmu nepieredzēto steidzamību un nozīmīgumu, šāds atbrīvojums ir nepieciešams, lai nodrošinātu, ka digitālā izsekojamība nemazina dalībvalstu spēju finansēt pasākumus, kas veicina REPowerEU mērķu sasniegšanu.

Lai gan REPowerEU nodaļā ierosinātajām reformām un investīcijām nepiemēro digitālā mērķrādītāja aprēķināšanas pienākumu, dalībvalstis tiek aicinātas ierosināt digitālās investīcijas, kas ir saistītas ar REPowerEU mērķiem. Šādu investīciju piemēri varētu ietvert:

— enerģētikas tīklu, arī viedo tīklu, digitalizāciju;

— viedo skaitītāju, viedās uzlādes, viedās pārvaldības sistēmu un sensoru ieviešanu apvienojumā ar renovācijas darbiem energoefektivitātes uzlabošanas vajadzībām;

— datu centru un tīklu klimatneitralitāti un to atlikumsiltuma atkalizmantošanu;

— energosistēmas kiberdrošību, kas ir vitāli svarīga no piegādes drošības viedokļa;

— datu infrastruktūru, kas ļautu plaši ieviest pieprasījumreakciju (piemēram, ar Kopīgo Eiropas enerģētikas datu telpu) un enerģijas uzkrāšanu;

— transporta digitalizācijas pasākumus, kas daļēji vērsti uz SEG emisiju samazināšanu;

— digitālās prasmes vai lietojumprogrammas enerģijas patērētāju iespēju palielināšanai.

Visbeidzot, lai atbalstītu ANM digitālos mērķus, digitālā izsekojamība joprojām būs piemērojama visam tādu pasākumu atbalstam, kas ir ierosināti pārskatītajos ANP, bet neietilpst ANM regulas 21.c panta 1. punkta darbības jomā.

B) Papildu novērtēšanas kritērijs saistībā ar REPowerEU mērķiem

REPowerEU nodaļās iekļautās un no ANM finansētās reformas un investīcijas tiks novērtētas, izmantojot papildu, 12. novērtēšanas kritēriju, kas noteikts ANM regulas grozījumu priekšlikuma V pielikuma 2.12. iedaļā un saistīts ar to faktisko devumu REPowerEU mērķu sasniegšanā. Saskaņā ar Komisijas priekšlikuma V pielikumu šo kritēriju var uzskatīt par izpildītu, ja šie pasākumi atbilst vienam no šiem mērķiem:

— uzlabot enerģētikas infrastruktūru un iekārtas nolūkā apmierināt tūlītējas naftas un gāzes piegādes drošības vajadzības, it īpaši lai pavērtu iespējas piegāžu diversifikācijai visas Savienības interesēs;

— uzlabot ēku energoefektivitāti, dekarbonizēt rūpniecību, paplašināt ilgtspējīgi iegūta biometāna un atjaunīgā vai no fosilajiem resursiem brīva ūdeņraža ražošanu un izmantošanu un palielināt no atjaunīgajiem resursiem iegūtas enerģijas īpatsvaru;

— pievērsties iekšējo un pārrobežu enerģijas pārvades problēmu risināšanai, proti, veidot starpsavienojumus ar citām dalībvalstīm, vai atbalstīt bezemisiju transportu un tā infrastruktūru, arī dzelzceļu;

— atbalstīt iepriekš minētos mērķus, paātrinot darbaspēka pārkvalifikāciju virzībā uz zaļajām prasmēm, kā arī atbalstīt vērtības ķēdes, kas nodrošina ar zaļo pārkārtošanos saistītu galveno materiālu un tehnoloģiju ražošanu;

kā arī atbilst šim nosacījumam:

— REPowerEU nodaļā (21.c panta 1. punkts) iekļauto reformu un investīciju un pārējo aprakstīto pasākumu savstarpējā papildināmība un nozīmīgs devums (21.c panta 2. punkta a) un b) apakšpunkts), lai līdz 2030. gadam panāktu Savienības energoapgādes diversifikāciju vai samazinātu atkarību no fosilā kurināmā.

C) Ietekmes novērtēšana

Tas, ka investīcijas un reformas palīdzēs sasniegt REPowerEU mērķus, dalībvalstīm būs jāpierāda, novērtējot šādus aspektus:

— vai sagaidāms no Krievijas importētā fosilā kurināmā apjoma samazinājums;

— attiecībā uz gāzes importu – aplēses par to, kāds ir samazinājums miljardos kubikmetru, ko ar līdzvērtīgiem pasākumiem varēs ietaupīt, nepērkot no Krievijas;

— aplēstais enerģijas patēriņa samazinājums;

— tīkla infrastruktūras modernizācija, tiecoties uz decentralizāciju, tirgus integrāciju vai piegādes drošības uzlabošanu.

Nodaļā par REPowerEU jāiekļauj tabula, kurā norādīts katra pasākuma veids (t. i., jauns vai grozīts pasākums, spēkā esošs ANP pasākums vai pasākums, kas finansēts no citiem avotiem), pasākuma paredzamā ietekme uz Krievijas dabasgāzes importa samazinājumu, izsakot to miljardos kubikmetru.

Pasākuma nosaukums Paredzamais Krievijas dabasgāzes importa samazinājums 2027. gadā salīdzinājumā ar 2019. gadu (miljardos kubikmetru) Reforma X Investīcijas Y Kopā

D) Princips “nenodarīt būtisku kaitējumu”

Komisijas priekšlikumā paredzēts, ka pasākumiem, kas uzlabo enerģētikas infrastruktūru un iekārtas nolūkā apmierināt tūlītējas naftas un gāzes piegādes drošības vajadzības, it īpaši lai pavērtu iespējas piegāžu diversifikācijai visas Savienības interesēs, nebūs jāatbilst principam “nenodarīt būtisku kaitējumu” (NBK princips). Tas jo īpaši attiecas uz investīcijām gāzes un naftas jaudās, kas ir būtiskas, lai ļoti strauji mazinātu atkarību no Krievijas piegādātājiem. Šī atkāpe attiecas uz pasākumiem, kas vajadzīgi, lai garantētu īstermiņa piegādes drošību, un tai nevajadzētu kavēt vispārējo virzību uz 2050. gada klimata mērķu sasniegšanu, ņemot vērā nacionālos enerģētikas un klimata plānus.

ANM regula nosaka, ka visiem pārējiem pasākumiem, kas saistīti ar REPowerEU mērķiem, ir jāatbilst NBK principam. Kopumā atbilstība NBK principam palīdz sasniegt REPowerEU mērķus saskaņā ar šādiem pamatprincipiem:

— pasākumi, kuriem ir tehnoloģiski un ekonomiski realizējama alternatīva ar nelielu ietekmi uz vidi, parasti atbilst NBK principam; tas īpaši sakāms par pasākumiem, kuru pamatā nav fosilais kurināmais, bet gan, piemēram, atjaunīgie energoresursi. Šāda veida pasākumi ne tikai samazina atkarību no Krievijas fosilā kurināmā importa, bet arī uzlabo vides kvalitāti;

— attiecībā uz pasākumiem, kuriem nav tehnoloģiski un ekonomiski realizējamas alternatīvas ar nelielu ietekmi uz vidi, dalībvalstis var pierādīt, ka pasākums atbilst NBK principam, ierosinot labākos nozarē pieejamos vidiskā snieguma līmeņus. Tas var ietvert darbības un aktīvus, kuros izmanto mazāk fosilā kurināmā vai to vispār neizmanto. Tādējādi NBK princips atbalsta atkarības no importa samazināšanu un šādi veicina REPowerEU mērķu sasniegšanu.

Šie principi jo īpaši atbalsta REPowerEU otro pīlāru, kas, lai samazinātu ES atkarību no fosilā kurināmā, aicina investēt integrētā Savienības mēroga energosistēmā, kuras pamatā lielā mērā ir atjaunīgie energoresursi un ievērojami augstāka energoefektivitāte.

Daudzi pasākumi REPowerEU mērķu atbalstam jau ir iekļauti pieņemtajos atveseļošanas un noturības plānos un atzīti par atbilstīgiem NBK principam. Tie ietver pasākumus atjaunīgās enerģijas veicināšanai, nākotnes prasībām atbilstošas elastīgas enerģētikas infrastruktūras izvēršanai un energoefektivitātes palielināšanai. Lai atvieglotu plānu grozījumu sagatavošanu, turpmāk sniegtajos piemēros ir parādīts, kā turpmākos REPowerEU pasākumos attiecībā uz klimata pārmaiņu mazināšanas mērķi nodrošināt atbilstību principam “nenodarīt būtisku kaitējumu”.

Rūpniecības dekarbonizācija. Atveseļošanas un noturības mehānisms paredz, ka – atbilstoši tehnisko vadlīniju 27. zemsvītras piezīmei – pasākumiem, kas atbalsta iekārtas, uz kurām attiecas ES emisijas kvotu tirdzniecības sistēma (ETS), ir jāsasniedz prognozētās SEG emisijas, kas ir ievērojami zemākas par attiecīgajiem etaloniem (7) . Lai gan attiecībā uz dažiem no šiem pasākumiem pašlaik nav pieejamas tehnoloģiski un ekonomiski realizējamas alternatīvas, kam nebūtu ietekmes uz vidi vai būtu neliela ietekme uz vidi, šī pieeja palīdzēs samazināt fosilā kurināmā izmantošanu, tādējādi samazinot ES atkarību no importa. Savukārt ūdeņraža ražošanā tiek veicināta atjaunīgo energoresursu izmantošana.

Lielāka elektrifikācija. NBK principa tehniskajās vadlīnijās ir noteikts, ka pasākumi, kas veicina lielāku elektrifikāciju (piemēram, rūpniecība, transports, ēkas), tiek uzskatīti par saderīgiem ar NBK kritēriju klimata pārmaiņu mazināšanai, ja dalībvalstis pamato, ka lielāku elektrifikāciju papildina lielāka atjaunīgo energoresursu ražošanas jauda valsts līmenī. Dalībvalstis savos grozītajos plānos var iekļaut (papildu) pasākumus, kas paredzēti galveno nozaru turpmākas elektrifikācijas atbalstam, un tas apvienojumā ar elektroenerģiju no atjaunīgajiem energoresursiem tieši atbalstīs REPowerEU mērķus.

II. Vispārīgi norādījumi par ANP grozīšanu

Turpmākajās iedaļās ir sniegts pārskats par elementiem, kas dalībvalstīm būtu jāatspoguļo grozītajā ANP. Šajos norādījumos ir aplūkoti dalībvalstu visbiežāk uzdotie jautājumi un sniegtas praktiskas vadlīnijas par to, kā ANP papildinājumu strukturēt saskaņā ar ANM regulas 18. panta prasībām.

Lai nodrošinātu konsekvenci papildinājuma un ANP izklāstā, turpmāk norādītajā struktūrā ir ievēroti 2021. gada janvāra norādījumi par ANP. Dalībvalstis tiek mudinātas turpināt izmantot to pašu struktūru savos ANP un ierobežot ANP esošo iedaļu izmaiņas.

1. Izmaiņu mērķi

Šajā iedaļā dalībvalstīm būtu jāpaskaidro iemesli, kas pamato ierosinātās izmaiņas to iepriekš pieņemtajā ANP.

Sniedzamais pamatojums būs atkarīgs no minēto izmaiņu veida un mērķa, kā izklāstīts šā dokumenta I daļā. Tāpēc dalībvalstīm būtu jānorāda katras izmaiņas juridiskais pamats, t. i., vai tās attiecas uz aizdevuma pieprasījumu, atjauninājumu saskaņā ar 18. panta 2. punktu, lai ņemtu vērā pārskatīto finanšu iemaksu, un/vai grozījumu saskaņā ar 21. pantu objektīvu apstākļu dēļ. Ņemot vērā ievērojamo laiku un resursus, kas Komisijai un valstu iestādēm jāvelta šim procesam, katra dalībvalsts tiek aicināta apvienot visus paredzētos plāna grozījumus vienā pieprasījumā. Juridiskā pamata izvēle ietekmēs izmaiņu pakāpi, ko dalībvalstis varēs veikt, un nosacījumus, kas tām jāizpilda, lai grozītais ANP varētu saņemt pozitīvu novērtējumu. Ja pārskatīšanu pamato vairāki iemesli, dalībvalstij būs skaidri jāapraksta, kā tā izpilda nosacījumus, un katram no tiem jāpievieno pamatojums (piemēram, papildu finansiālās vajadzības, lai pieprasītu aizdevumu saskaņā ar 14. pantu, un objektīvi apstākļi, kas neļauj īstenot 21. pantā paredzēto plānu (tā daļu)).

A) Visaptveroša un pienācīgi līdzsvarota reakcija uz ekonomisko un sociālo situāciju/ieguldījums 6 pīlāros

Grozītajiem atveseļošanas un noturības plāniem arī turpmāk būtu jāatspoguļo visaptveroša un pienācīgi līdzsvarota reakcija uz ekonomisko un sociālo situāciju un jāsniedz pienācīgs ieguldījums visos sešos ANM regulas 3. panta pīlāros. Izmaiņām sākotnējā plānā būtu jāsaglabā šis līdzsvars vai, ja plāns tiek grozīts, tām jābūt pamatotām, apliecinot, ka tās atbilst jaunajām problēmām, ar kurām saskaras dalībvalsts, un/vai jaunam finanšu piešķīrumam. Šajā nolūkā dalībvalstīm jāapraksta, kā grozītais ANP joprojām uzskatāms par visaptverošu un pienācīgi līdzsvarotu reakciju uz attiecīgās dalībvalsts ekonomisko un sociālo situāciju. Ja izmaiņas plānā ir nenozīmīgas, dalībvalstis var vienkārši pieņemt, ka ieguldījums sešos pīlāros joprojām ir līdzsvarots, nesniedzot detalizētus papildu paskaidrojumus.

Dalībvalstīm jaunie pasākumi būtu jāsasaista ar attiecīgajiem pīlāriem, paskaidrojot, kā tie tos veicinās. Ja ar grozīto plānu daži pasākumi tiek atcelti vai samazināti, tajā būtu jāpaskaidro, kādā veidā plāna kopējais ieguldījums ietekmētajos pīlāros joprojām būs pietiekams. Attiecīgā gadījumā šajā paskaidrojumā būtu jānorāda saikne starp atceltajiem pasākumiem un visiem jauniem pasākumiem, kuri ierosināti atcelto pasākumu aizstāšanai, un jādod atsauce uz skartajiem pīlāriem.

Sniegtajos paskaidrojumos būtu pienācīgi jāņem vērā visi jaunie notikumi dalībvalstī vai ES politikā, kas ietekmē šos sešus pīlārus. Dalībvalstis tiek īpaši mudinātas apsvērt jaunāko ģeopolitisko notikumu ietekmi uz plāna ieguldījumu zaļās pārkārtošanās pīlārā, ņemot vērā REPowerEU mērķus. Šajā kontekstā ir pieņemami papildinājumi ar papildu pasākumiem, kas attiecas tikai uz vienu vai diviem pīlāriem, ciktāl to pamato jaunās problēmas, ar kurām saskaras dalībvalstis.

B) Saikne ar KVAI un Eiropas pusgadu

Grozītajā ANP būtu jāņem vērā visas problēmas, kas apzinātas attiecīgajos KVAI, arī problēmas, kas norādītas 2019. un 2020. gada Eiropas pusgada ciklos un vēlākos pusgada ciklos līdz grozītā ANP iesniegšanas dienai (8). Īpaši svarīgi būs 2022. gada ciklā izdotie KVAI. 2022. gada ziņojumos par valstīm ir izvērtēta atveseļošanas un noturības plānos iekļauto pasākumu īstenošana un apzinātas galvenās neatrisinātās vai jaunās problēmas, kas nav pietiekami aplūkotas atveseļošanas un noturības plānā un kas ir 2022. gada KVAI pamatā.

Kā uzsvērts I iedaļā, maksimālās finanšu iemaksas samazināšana nemazina vajadzību pievērsties visiem attiecīgajiem KVAI vai to būtiskai apakškopai. Tāpēc grozītajā ANP būtu jāsaglabā tāds pats vērienīguma līmenis kā iepriekš pieņemtajā plānā.

Tām dalībvalstīm, kuras pieprasa aizdevumu vai kuru ANM maksimālā finanšu iemaksa (būtiski) palielinās, veicot sākotnējā plāna papildinājumus, ir jāņem vērā viss 2019., 2020. un 2022. gada KVAI kopums. Tas jo īpaši attiecas uz papildu reformu un investīciju vajadzībām, kas apzinātas 2022. gada Eiropas pusgada procesā, arī tām, kas saistītas ar nepieciešamību mazināt energoatkarību. Papildinājumu iesniegšana ir arī iespēja risināt problēmas, kas konstatētas iepriekšējos Eiropas pusgada ciklos un kas nav risinātas vai ir tikai daļēji risinātas pieņemtajā ANP.

Sagatavojot papildinājumu, dalībvalstīm būtu jānodrošina, ka ierosināto izmaiņu ietekme uz fiskālo ilgtspēju atbilst Padomes apstiprinātajiem 2022. gada KVAI, kas saistīti ar fiskālajiem un fiskāli strukturālajiem jautājumiem. Novērtējot un izklāstot atveseļošanas un noturības plānos ierosināto grozījumu fiskālo ietekmi, dalībvalstīm, kuru naudas vienība ir euro, būtu jānodrošina, ka ANP ietvertie atjauninātie pasākumi atbilst prioritātēm, kas noteiktas jaunākajā Padomes pieņemtajā ieteikumā par eurozonas ekonomikas politiku.

C) ANP vispārējā ietekme

Saskaņā ar 2021. gada norādījumiem par ANP dalībvalstīm būtu jāpaskaidro, cik lielā mērā ir sagaidāms, ka ierosinātās izmaiņas mainīs to ANP vispārējo ietekmi. Šajā paskaidrojumā būtu jāatspoguļo grozītā ANP paredzamā ietekme kopumā, ņemot vērā pievienotos vai atceltos pasākumus. Piemērojot 2021. gada norādījumus par ANP, būtu jāatspoguļo šādi elementi:

— makroekonomiskā un sociālā prognoze;

— ANP makroekonomiskā un sociālā ietekme;

— ilgtspēja;

— kohēzija.

Dalībvalstis tiek aicinātas sniegt atjauninātus skaitļus par savu grozīto ANP ietekmi, ja tie ir būtiski mainījušies salīdzinājumā ar tiem, kas iesniegti iepriekš pieņemtajā ANP. To darot, dalībvalstis var paļauties uz informāciju, kas sniegta to valsts reformu programmās, un vajadzības gadījumā var izmantot savstarpējas atsauces. Sniegtajai jaunajai informācijai vajadzētu būt samērīgai ar papildinājumā ierosinātajām izmaiņām.

D) Saskanība

Ierosināto izmaiņu ietekme uz grozītā ANP saskaņotību būtu jāatspoguļo, izskaidrojot mijiedarbību starp jauniem vai grozītiem pasākumiem un tiem, kas iekļauti iepriekš pieņemtajā ANP, atsaucoties gan uz grozītajā plānā saglabātajiem, gan atsauktajiem pasākumiem. Dalībvalstis tiek arī aicinātas paskaidrot, kā tiek saglabāts vispārējais līdzsvars starp reformām un investīcijām. Jauniem vai grozītiem pasākumiem nevajadzētu radīt nekonsekvenci, un tiem nevajadzētu pasliktināt ANP vispārējo saskaņotību.

E) Dzimumu līdztiesība un iespēju vienlīdzība visiem

Dalībvalstīm būtu jāapraksta, kā izmaiņas ietekmē grozīto ANP devumu dzimumu līdztiesības un vienlīdzīgu iespēju mērķu sasniegšanā. Ņemot vērā nesenos notikumus, ļoti svarīgi ir mazināt enerģētiskās nabadzības risku.

Šajā nolūkā dalībvalstīm būtu jāievēro 2021. gada norādījumi par ANP, vienlaikus atspoguļojot arī jaunākās norises, piemēram:

— apsvērt, kā šos mērķus vislabāk ņemt vērā īstenošanas un uzraudzības procesā, ņemot vērā plānu īstenošanā līdz šim gūto pieredzi;

— nodrošināt līdztiesības un nediskriminācijas struktūru iesaistīšanu ANP īstenošanā, piemēram, attiecīgo uzraudzības struktūru ietvaros;

— labāk atspoguļot šos mērķus pārskatītajos starpposma rādītājos un mērķrādītājos, piemēram, ja iespējams, tos sadalot pēc dzimuma, vecuma, invaliditātes vai rases vai etniskās izcelsmes.

Sniegtajai jaunajai informācijai vajadzētu būt samērīgai ar papildinājumā ierosinātajām izmaiņām.

F) Pārrobežu un vairākvalstu projekti

Lielākā daļa pieņemto ANP ietver vairākvalstu vai pārrobežu iniciatīvas. Tas jo īpaši ietver dalību svarīgos projektos visas Eiropas interesēs (IPCEI) saskaņā ar ES valsts atbalsta noteikumiem. Saistībā ar ANP iespējamo pārskatīšanu dalībvalstis tiek stingri mudinātas apsvērt iespēju pastiprināt atbalstu pārrobežu vai vairākvalstu iniciatīvām, īpaši tām, kas ir salāgotas ar REPowerEU mērķiem.

G) Valsts atbalsts

Uz papildu vai pārskatītajām reformām un investīcijām pilnā mēra attiecas valsts atbalsta noteikumi. Dalībvalstis ir atbildīgas par to, lai nodrošinātu, ka šādas reformas un investīcijas atbilst ES valsts atbalsta noteikumiem un tiek veiktas saskaņā ar piemērojamajām valsts atbalsta procedūrām. Dalībvalstīm savu ANP izstrādē jāņem vērā valsts atbalstu reglamentējošais satvars, arī 2022. gada Klimata, enerģētikas un vides atbalsta pamatnostādnes (CEEAG) (9). Turklāt Vispārējā grupu atbrīvojuma regulā (VGAR) īpašas valsts atbalsta kategorijas ir pasludinātas par saderīgām ar Līgumu, ja vien tās atbilst skaidriem nosacījumiem, un tās ir atbrīvotas no prasības par iepriekšēju paziņošanu un Komisijas apstiprinājuma saņemšanu. Piemēram, attiecībā uz pasākumiem, kas dod ieguldījumu REPowerEU mērķi sasniegšanā, dalībvalstis ir aicinātas ņemt vērā VGAR 4. iedaļas noteikumus par atbalstu pētniecībai, izstrādei un inovācijai un 7. iedaļas noteikumus par vides aizsardzību.

Valsts atbalsta krīzes pagaidu regulējums, ko 2022. gada 23. martā Komisija pieņēma, lai saistībā ar Krievijas iebrukumu Ukrainā atbalstītu ES ekonomiku, arī var būt būtisks, novērtējot ANM pasākumu valsts atbalstu atsevišķos gadījumos, kad atbalsts mazina ekonomiskās sekas, ko rada Krievijas iebrukums Ukrainā.

Kā prasīts 2021. gada norādījumos par ANP un veidnē, dalībvalstis ir aicinātas savos atjauninātajos ANP katrai jaunai vai pārskatītai reformai un investīcijai norādīt, vai tās uzskata, ka par pasākumu jāziņo kā par valsts atbalstu, un, ja jā, norādīt orientējošo laiku, kad tiks veikta iepriekšēja paziņošana un sniegts paziņojums. Ja dalībvalsts uzskata, ka pasākumam nav vajadzīga paziņošana, tai būtu jāiekļauj norāde uz spēkā esošo lēmumu par valsts atbalsta atļaušanu vai uz VGAR noteikumiem vai citu grupu atbrīvojuma regulu noteikumiem, ko uzskata par pasākumam piemērojamiem, sniedzot attiecīgo pamatojumu, vai jāiekļauj apraksts par iemesliem, kāpēc pasākums nav kvalificējams par valsts atbalstu. Paredzot attiecīgo starpposma rādītāju un mērķrādītāju izpildes grafiku, dalībvalstīm ir jānodrošina pietiekams laiks, lai Komisija varētu apstiprināt visu veidu valsts atbalstu, kas var būt iekļauts attiecīgajos investīciju pasākumos un par ko nepieciešams paziņojums par valsts atbalstu. Komisija ir gatava sniegt dalībvalstīm provizoriskus norādījumus par katra to grozītajos ANP paredzētā investīciju pasākuma atbilstību valsts atbalsta tiesiskajam regulējumam. Lai nodrošinātu pietiekamu paredzamību, dalībvalstis tiek mudinātas iesniegt Komisijai savu (iepriekšējas) paziņošanas grafiku.

Pamatojoties uz iepriekšējo pieredzi ar pasākumiem, kas iekļauti ANP un pārskatīti no valsts atbalsta viedokļa, agrīna saziņa ar Komisijas dienestiem ANP sagatavošanā ir būtiska, lai ātri novērtētu paziņoto pasākumu valsts atbalstu. Lai izstrādātu pasākumus, kuri atbilst piemērojamajiem noteikumiem, un pilnībā izmantotu dažādo valsts atbalsta regulējumu sniegtās iespējas, dalībvalstis tiek aicinātas iesaistīties apspriedēs ar Komisijas dienestiem.

2. Izmaiņu apraksts

Saskaņā ar 2021. gada norādījumiem par ANP un veidni šī iedaļa būtu jāstrukturē pa komponentiem. Šī iedaļa būtu jāsniedz tikai par tiem komponentiem, attiecībā uz kuriem ir veiktas izmaiņas. Tajā nebūtu jāatkārto citās iedaļās sniegtā informācija, bet jānorāda, kādas izmaiņas ir veiktas salīdzinājumā ar iepriekš pieņemto ANP (ar precīzām atsaucēm uz attiecīgajām iedaļām un pasākumiem).

Lai pievienotu dažas reformas un investīcijas par to pašu tematu (piemēram, esošu energorenovācijas komponentu var papildināt ar jaunu ēku renovācijas pasākumu), dalībvalstis var paļauties uz esošajiem komponentiem. Jaunu, ar atšķirīgām prioritātēm īstenojamu investīciju un reformu gadījumā dalībvalstis var arī pievienot pilnīgi jaunus komponentus.

A) Reformu un investīciju apraksts

Attiecībā uz katru komponentu, kurā ir izmaiņas pamatā esošajos pasākumos, dalībvalstīm būtu jānorāda, kuras investīcijas vai reformas ir “pievienotas”, “atceltas” vai “grozītas” salīdzinājumā ar to ANP, uz kura pamata tika pieņemts iepriekšējais Padomes Īstenošanas lēmums.

Finanšu instrumentu izmantojums

ANP paredzēto investīciju nodrošināšanai var būt izdevīgi izmantot no ANM līdzekļiem finansētos vai atbalstītos finanšu instrumentus, arī aizdevumus, vairāku iemeslu dēļ:

— finanšu instrumenti var ietvert labuma guvēju saņemtās pamatsummas atmaksu atpakaļ dalībvalstij, tādējādi ilgtermiņā ierobežojot valsts parāda rašanos;

— tiem jāļauj plūsmas, arī pamatsummas atmaksu, atkalizmantot tiem pašiem politikas mērķiem, arī pēc 2026. gada, un/vai ANM aizdevumu atmaksai;

— tos var izmantot, lai saskaņotā satvarā finansētu daudzus nelielu investīciju pasākumus un atvieglotu potenciālo labuma guvēju informēšanu ar decentralizētu partnerstruktūru starpniecību;

— tie var palīdzēt piesaistīt papildu finanšu resursus vai līdzinvestīcijas, īpaši no privātiem uzņēmumiem un privātām finanšu iestādēm.

No 22 ANP, kas pieņemti līdz 2022. gada februāra beigām, 15 plānos ir iekļauti kopumā 53 finanšu instrumenti, kuru apjoms ir aptuveni 22,4 miljardi EUR, no tiem 19,9 miljardi EUR tiek finansēti ar ANM aizdevumiem. Tie atbalsta tematus, kas ir īpaši svarīgi saistībā ar jaunākajām ģeopolitiskajām aktualitātēm un risināmām problēmām tādās jomās kā uzņēmumu zaļā un digitālā pārkārtošanās, energoefektivitāte, inovācija, sociālie mājokļi vai lauksaimniecība. Tie ietver fondētos instrumentus (aizdevumus, pašu kapitālu, kvazikapitālu/mezanīna finansējumu, riska kapitālu) un nefondētos instrumentus (garantijas un procentu likmju subsīdijas). Fondēto instrumentu apjoms ir aptuveni 19,2 miljardi EUR. Īstenošanas partneru lokā ir EIB, EIF, ERAB, valsts attīstību veicinošas bankas un iestādes, valsts aģentūras vai fondi, ministrijas un komercbankas.

Pamatojoties uz esošajiem plāniem, varētu izmantot šāda veida finanšu instrumentus:

— garantiju instrumenti energoefektivitātes renovācijas shēmu riska mazināšanai;

— elektroenerģijas pirkuma līgumi investīcijām atjaunīgajos energoresursos;

— kapitālieguldījumi uzņēmumos vai kapitāla fondos, kas atbalsta zaļo pārkārtošanos.

Pielikumā ir sniegta papildu informācija par finanšu instrumentu izmantošanu saskaņā ar ANM, pamatojoties uz pieredzi, kas gūta sākotnējo ANP sagatavošanā un īstenošanā.

B) Zaļā un digitālā dimensija

Dalībvalstīm būtu jāpaskaidro, cik lielā mērā to grozītie ANP veicinās zaļo pārkārtošanos un ES energoatkarības mazināšanu, kā arī nākotnes prasībām atbilstošu digitālo pārkārtošanos un stabilu digitālo vienoto tirgu vai risinās no tās izrietošās problēmas. Te var ietvert pētniecības un inovācijas pasākumus ar attiecīgu laika grafiku. Abas pārejas jāuzskata par savstarpēji pastiprinošām saskaņā ar divējādās pārkārtošanās jēdzienu, un Komisija tās aplūkos kopā.

ANP pasākumu zaļā dimensija arī turpmāk tiks novērtēta, izmantojot gan kvalitatīvu pieeju (saikne starp šiem pasākumiem un katras dalībvalsts enerģētikas, klimata un vides problēmām), gan kvantitatīvu pieeju (grozītā ANP kopējam devumam klimata mērķu sasniegšanā jābūt vismaz 37 % no plāna kopējā piešķīruma — sk. X iedaļu par klimatrīcības apsekošanu).

Dalībvalstis ir aicinātas paskaidrot, kā to grozītie ANP palīdzēs sasniegt Klimata aktā noteiktos ES klimata mērķrādītājus un ņem vērā 2021. gada jūlijā un decembrī (10) ierosināto priekšlikumu paketi “Gatavi mērķrādītājam 55 %”. Paketē “Gatavi mērķrādītājam 55 %” ir izklāstīti leģislatīvi pasākumi, kuru mērķis ir klimata, enerģētikas, zemes izmantošanas, transporta un nodokļu politiku līdz 2030. gadam padarīt piemērotu siltumnīcefekta gāzu neto emisiju samazināšanai vismaz par 55 % un panākt klimatneitralitāti, kas ir nostiprināta Eiropas Klimata aktā.

Arī ANP pasākumu digitālā dimensija turpmāk joprojām tiks novērtēta gan saskaņā ar kvalitatīvu, gan kvantitatīvu pieeju. Eiropas Komisija 2021. gada 9. martā nāca klajā ar paziņojumu “Digitālais kompass līdz 2030. gadam – Eiropas ceļam digitālajā gadu desmitā”, kas strukturēts atbilstoši četriem galvenajiem virzieniem: prasmes, droša un ilgtspējīga digitālā infrastruktūra, uzņēmumu digitālā pārveide un sabiedrisko pakalpojumu digitalizācija. Tajā katram no šiem virzieniem ir noteikti vērienīgi ES līmeņa mērķrādītāji 2030. gada perspektīvā. Paziņojumam sekoja priekšlikums lēmumam par politikas programmu 2030. gadam “Digitālās desmitgades ceļš”, kam jāstājas spēkā līdz 2022. gada beigām. Ar šo programmu tiktu izveidota pārvaldības struktūra, kurā dalībvalstis un Komisija strukturētā veidā sadarbotos, lai sasniegtu mērķrādītājus, un kura atvieglotu vairākvalstu projektu īstenošanu. Dalībvalstis tiek aicinātas norādīt, kā jebkuri papildu vai grozītie pasākumi digitālās pārkārtošanās virzīšanai vai no tās izrietošo problēmu risināšanai palīdzētu panākt attīstību šajos četros galvenajos virzienos un sasniegt 2030. gada mērķrādītājus.

Attiecībā uz kvantitatīvo pieeju – grozītā ANP kopējam ieguldījumam digitālo mērķu sasniegšanā jābūt vismaz 20 % no plāna kopējā piešķīruma.

C) Klimatrīcības apsekošana un digitālā izsekojamība

37 % klimata mērķrādītājs un 20 % digitālais mērķrādītājs, kas noteikti ANM regulas 19. panta 3. punkta e) un f) apakšpunktā, joprojām ir obligāti ANP izmaiņu gadījumā, neatkarīgi no iemesliem, kas izraisa šīs izmaiņas (izņemot to pasākumu izmaksas, kas attiecībā uz digitālo izsekojamību iekļauti REPowerEU nodaļā). Tāpēc dalībvalstīm, pārskatot savus ANP, ir svarīgi ņemt vērā ANP kopējo piešķīrumu, turklāt tas jādara ikreiz, kad pārskatītā finanšu iemaksa ir palielinājusies vai samazinājusies.

2021. gada norādījumi par ANP joprojām ir spēkā, un tāpēc dalībvalstīm attiecībā uz katru jaunu vai grozītu pasākumu būtu jāpaskaidro devums klimata un digitālo mērķrādītāju sasniegšanā. Jauns izsekojamības novērtējums, kura nolūks ir pārliecināties, ka abi mērķrādītāji joprojām tiks sasniegti, būs nepieciešams gadījumā, ja mainās ANP kopējās aplēstās izmaksas vai jebkādu klimatam vai digitālajai pārveidei īstenotu pasākumu izmaksas. Marķēšanas novērtējums būs jāveic arī tad, ja tiks mainīta spēkā esoša pasākuma sākotnējā darbības joma, būtība vai struktūra.

Ir svarīgi norādīt, ka abi mērķrādītāji tiek aprēķināti grozītajam ANP kopumā, proti, aplūkojot gan iepriekš pieņemto ANP, gan papildinājumu, bet izslēdzot to pasākumu izmaksas, kas ar digitālo marķējumu iekļauti REPowerEU nodaļā. Grozītā ANP ieguldījums klimata un digitālā mērķrādītāja sasniegšanā tiks pārrēķināts, ņemot vērā ANP pasākumu izmaiņas un grozītās kopējās aplēstās izmaksas. Ieguldījums klimata jomā tiks salīdzināts ar ANP kopējo piešķīrumu, ieskaitot REPowerEU nodaļu. Digitālais ieguldījums tiks salīdzināts ar ANP kopējo piešķīrumu, izslēdzot summas, kas paredzētas REPowerEU nodaļā iekļautajām reformām un investīcijām.

Pamatojoties uz gūto pieredzi 24 plānu pozitīvā novērtēšanā līdz 2022. gada aprīļa beigām, pasākumiem, kas aptver vairākas jomas, piemēram, horizontāliem pasākumiem, klimatrīcības apsekošana un digitālā izsekojamība attiecīgā gadījumā jāpiemēro apakšpasākuma (pasākuma atsevišķa daļa, kas saistīta ar konkrētu intervences jomu) līmenī, izmantojot atšķirīgas intervences jomas (saskaņā ar ANM regulas VI un VII pielikumu).

Turklāt ir vērts atgādināt, ka ANM regulas 19. panta 3. punkta e) un f) apakšpunktā un VI un VII pielikumā ir noteikti koeficienti, kas piemērojami, lai aprēķinātu atbalstu klimata un digitālajiem mērķrādītājiem. Saskaņā ar minētajiem noteikumiem klimata mērķu atbalsta koeficientus var paaugstināt (attiecībā uz klimata izsekojamību – līdz kopējai summai 3 % apmērā), ar nosacījumu, ka tiek veikti pasākumi, kas palielina ietekmi uz klimata mērķu sasniegšanu. Dalībvalstīm attiecīgā gadījumā būtu pietiekami jāpamato šādu noteikumu izmantošana.

Dalībvalstīm būtu jāapraksta īpašā pieeja, ko tās ierosina šādu pasākumu izsekojamībai. Komisija var palīdzēt dalībvalstīm izgūt piemērus par to, kā līdzīgi pasākumi ir iezīmēti Padomes iepriekš pieņemtajos ANP.

D) Nenodarīt būtisku kaitējumu

Tehniskie norādījumi par NBK principu (2021/C 58/01), kuros izklāstīti NBK principa piemērošanas pamatprincipi un kārtība ANM kontekstā, arī turpmāk būs pilnībā piemērojami, ņemot vērā to īpašās iezīmes. Tajās ir arī sniegts “kontrolsaraksts”, kas jāizmanto NBK principa pašnovērtējumā, kurš attiecībā uz katru pasākumu iekļaujams grozītajā ANP. Šajā iedaļā ir apkopoti norādījumu galvenie elementi un izskaidrota to piemērošana jauniem vai pārskatītiem pasākumiem. Tā arī sniedz papildu skaidrojumus, pamatojoties uz pieredzi, kas gūta saistībā ar iepriekš pieņemtajiem ANP.

Kā NBK princips būtu jāpiemēro ANP pārskatīšanas kontekstā?

Dalībvalstīm ir jāsniedz NBK principa pašnovērtējums par katru jauno vai grozīto pasākumu, kas iekļauts grozītajā ANP, izņemot gadījumus, kad NBK principu nepiemēro (sk. arī NBK principam veltīto tehnisko norādījumu 2.1. iedaļu un I pielikumu). Būtu jāņem vērā šādi transversāli apsvērumi (sk. arī pielikumu ar papildu informāciju par to, kā var ievērot NBK principu):

— jaunas pieejamas alternatīvas ar zemu ietekmi: jaunu vai pārskatītu pasākumu novērtēšanai joprojām piemēro principus, kas izklāstīti 2.4. iedaļā, arī NBK principam veltīto tehnisko norādījumu 25. zemsvītras piezīmē. Minēto pasākumu NBK principa novērtējumam būtu jāatspoguļo informācija par zemas ietekmes alternatīvām, kas pieejama grozītā ANP iesniegšanas brīdī;

— ietekme uz vidi salīdzinājumā ar sākotnējo pasākumu nav palielinājusies: ja tiek grozīts esošs pasākums, grozījumam nevajadzētu palielināt pasākuma relatīvo ietekmi uz vidi salīdzinājumā ar sākotnējā pasākuma ietekmi. Tas dalībvalstij būtu jāpierāda. Ja ietekme ir palielinājusies, dalībvalstij būtu jāpierāda, ka pasākums joprojām atbilst NBK principam, neraugoties uz to, ka tā ietekme uz vidi ir lielāka;

— REPowerEU pasākumi: pieņemtajos ANP jau ir iekļauti NBK principam atbilstoši pasākumi, kas paredzēti atjaunīgo energoresursu enerģijas ražošanai, ieskaitot bioenerģiju, kas atbilst Atjaunojamo energoresursu direktīvā (ES) 2018/2001 (REDII) noteiktajiem ilgtspējas un siltumnīcefekta gāzu emisiju aiztaupījuma kritērijiem, elektroenerģijas tīkliem un uzkrāšanai, energoefektivitātei, ūdeņradim gatavai infrastruktūrai. Tiem parasti tika piešķirts 100 % klimata koeficients, un tāpēc attiecībā uz klimata pārmaiņu mazināšanas mērķi tiem tika piemērots vienkāršots NBK principa novērtējums. Grozītajos ANP šī iespēja saglabājas līdzīgiem pasākumiem, kas atbilst nosacījumiem par 100 % klimata koeficientu. Līdzīgā kārtā pasākumi, kas veicina rūpniecisko dekarbonizāciju un lielāku elektrifikāciju, parasti tiek uzskatīti par atbilstīgiem NBK principam atbilstoši klimata pārmaiņu mazināšanas mērķim, ja tie atbilst šo norādījumu II daļas I iedaļas 3. punkta D) apakšpunktā izklāstītajiem nosacījumiem.

Kā dalībvalstīm savos ANP būtu jāpierāda, ka pasākumi atbilst NBK principam?

Izmaiņu gadījumā varētu paredzēt divus galvenos scenārijus ar atšķirīgu ietekmi uz NBK principa novērtēšanas procesu:

— jauna pasākuma ieviešana: ja dalībvalsts izvēlas savam ANP pievienot jaunu pasākumu, būtu jāievēro tas pats process, ko piemēro ANP sākotnējai iesniegšanai. Lai pamatotu savu analīzi par to, vai un cik lielā mērā jaunais pasākums ietekmē vidiskos mērķus, dalībvalstij būtu jāaizpilda NBK principam veltīto tehnisko norādījumu I pielikuma kontrolsaraksts;

— izmaiņas spēkā esošā pasākumā: ja dalībvalsts vēlas mainīt esošā pasākuma struktūru, būtību vai darbības jomu, tai būtu jāiesniedz attiecīgais NBK principa novērtējums, vajadzības gadījumā to grozot, lai atspoguļotu pasākuma izmaiņas. Dalībvalstij būtu jānorāda atsauce uz to iepriekš pieņemtā ANP iedaļu, kurā iekļauts sākotnējais NBK principa novērtējums.

E) Atvērta stratēģiskā autonomija

2021. gada norādījumi par ANP joprojām ir atsauces punkts stratēģiskās autonomijas novērtējuma sniegšanai. Atveseļošanas un noturības plāniem būtu jāstiprina Savienības noturība un stratēģiskā autonomija. Kā norādīts Versaļas deklarācijā, lai nodrošinātu stabilāku ekonomisko bāzi, samazinot stratēģisko atkarību, pasākumu īstenošanā būtu jāievēro savstarpējā papildināmība starp ES un valstu līmeni.

Dalībvalstis tiek arī aicinātas koncentrēties uz kritiskajām vērtības ķēdēm galvenajos ar zaļo pārkārtošanos saistītajos materiālos un tehnoloģijās. Tas jo īpaši ietver mazoglekļa energoiekārtu un tehnoloģiju ražošanu. Ņemot vērā pašreizējo ģeopolitisko situāciju, kas, ļoti iespējams, turpmākajos gados saglabāsies, dalībvalstīm ir jāapsver iespēja sniegt atbalstu savu rūpniecības vērtības ķēžu attīstīšanai un paplašināšanai, lai ražotu un pārstrādātu mazoglekļa tehnoloģiskos komponentus un aprīkojumu, kas vajadzīgs, lai sasniegtu to enerģētikas un klimata mērķus. Šajā ziņā atbalsts rūpniecībai var attiekties uz tīro tehnoloģiju iekārtu, konkrētāk, saules, vēja, siltumsūkņu, elektrolīzeru un citu mazoglekļa tehnoloģiju ražošanas jaudu. Tas ietver aprites ekonomikas pasākumus, kuru mērķis ir nodrošināt izejvielu piegādi kritiski svarīgās nozarēs.

Dalībvalstīm attiecīgā gadījumā būtu jāsniedz drošības pašnovērtējums par investīcijām digitālajās spējās un savienojamībā. Drošības pašnovērtējumā būtu jāapzina visas drošības problēmas un jāaplūko to risinājumi. Dalībvalstīm, kuras to vēl nav izdarījušas, būtu jāveic šāds pašnovērtējums un jāsniedz papildu paskaidrojumi par to, kā pasākumi veicinās Savienības atvērto stratēģisko autonomiju un drošības jautājumus. Papildu paskaidrojumos būtu skaidri jānorāda saistītie riski un to mazināšanai iecerētie pasākumi.

F) Starpposma rādītāji, mērķrādītāji un laika grafiks

Grozot savus ANP, dalībvalstīm būtu jānodrošina, ka katram jaunam vai grozītam pasākumam, ko atbalsta saskaņā ar ANM, tiek pievienots atbilstošs starpposma rādītāju un mērķrādītāju kopums. Nosakot jaunus starpposma rādītājus un mērķrādītājus vai ierosinot jebkādus grozījumus esošajos starpposma rādītājos un mērķrādītājos, dalībvalstīm būtu jāievēro principi, kas izklāstīti 2021. gada norādījumos par ANP, arī specifikas un stabilitātes aspektā.

Jaunu vai grozītu starpposma rādītāju vai mērķrādītāju priekšlikumi stingri izriet no jaunu vai grozītu pasākumu iekļaušanas grozītajā ANP. Uz tiem attiecas tās pašas prasības, kas attiecas uz juridisko pamatu, kurš pamato iepriekš pieņemta ANP pārskatīšanu, kā norādīts šā dokumenta I iedaļā. Piemēram, saskaņā ar 18. pantu veikto atjauninājumu ar mērķi atspoguļot pārskatīto finanšu iemaksu nevar izmantot, lai pēc būtības pārskatītu to pasākumu starpposma rādītājus vai mērķrādītājus, kurus šāds atjauninājums neietekmē. Galvenais princips ir tāds, ka nevajadzētu pazemināt pamatā esošo pasākumu vērienīgumu. Pasākumiem, kas iekļauti REPowerEU nodaļā, bet nesaņem finansiālu atbalstu no ANM, starpposma rādītāji un mērķrādītāji jānosaka nav.

Tā kā dalībvalstis tiek mudinātas piedalīties pārrobežu vai vairākvalstu projektos, kas atbalsta REPowerEU mērķus, īpaša uzmanība būtu jāpievērš tam, lai nodrošinātu attiecīgo starpposma rādītāju un mērķrādītāju pareizu izstrādi. No vienas puses, tie būtu skaidri jāsadala starp dažādām dalībvalstīm, kas piedalās šādos projektos, lai izvairītos no pārklāšanās un kavēšanās novērtēšanā un īstenošanā. Vienas valsts atveseļošanas un noturības plāna sekmīgai izpildei vajadzētu būt neatkarīgai no citas valsts plāna sekmīgas izpildes. No otras puses, starpposma rādītāji un mērķrādītāji būtu jāizstrādā labi koordinētā veidā, lai nodrošinātu, ka tiek pienācīgi novērtēta nenovēršamā savstarpējā atkarība starp dalībvalstīm un tiek noteikti piesardzīgi īstenošanas termiņi. Komisija ir gatava palīdzēt pārrobežu vai vairākvalstu projektos iesaistīto dalībvalstu grupām nodrošināt, ka to starpposma rādītāji un mērķrādītāji ir pienācīgi izstrādāti.

Lai izvairītos no kavēšanās ar maksājumu pieprasījumu iesniegšanu Komisijai, dalībvalstis dažiem starpposma rādītājiem vai mērķrādītājiem var ierosināt pārskatītu laika grafiku ar nosacījumu, ka šādas izmaiņas nemazina attiecīgo pasākumu vērienīgumu.

Šajā ziņā dažu REPowerEU nodaļā iekļauto investīciju īstenošanas laikposms var turpināties pēc 2026. gada. Šādos gadījumos saistītie starpposma rādītāji un mērķrādītāji būtu jāizstrādā tā, lai mehānisma darbības laikā tie ietvertu tikai ANM atbalstītās darbības, savukārt pasākumu struktūrā būtu skaidri jānorāda, kurus īstenošanas posmus pēc 2026. gada atbalstīs no valsts vai citiem ES fondiem. Ja dalībvalsts, pamatojoties uz 21. pantu, ierosina grozīt savu ANP, izmaiņas esošajos starpposma rādītājos un mērķrādītājos var veikt tikai tiktāl, ciktāl tās ir saistītas ar objektīvajiem apstākļiem, kas norādīti grozījuma pamatošanai. Kā paskaidrots šo norādījumu 1. daļā, jābūt cēloņsakarībai starp objektīvajiem apstākļiem un ierosinātajām izmaiņām.

Par pārrakstīšanās kļūdām, kas konstatētas Padomes īstenošanas lēmumā, var ziņot Komisijai un Padomei jebkurā ANP īstenošanas posmā. Šādas ziņas tiks ņemtas vērā Komisijas priekšlikumā jaunam/pārskatītam Padomes īstenošanas lēmumam vai arī īpašā labojumā.

G) Finansējums un izmaksas

Jauni pasākumi: dalībvalstis papildinājumā norāda aplēstās kopējās ierosināto jauno reformu un investīciju izmaksas. Šis pienākums attiecas arī uz reformām un investīcijām, kas iekļautas REPowerEU nodaļā. Par reformām un investīcijām, kas netiek finansētas no ANM, nav nepieciešama informācija par izmaksām.

Pārskatītie pasākumi: par katru pārskatīto pasākumu, ja izmaiņas ietekmē izmaksu aplēses, dalībvalsts iesniedz atjauninātas izmaksu aplēses. Ja izmaiņas attiecas tikai uz pasākuma mērogu, aplēsto izmaksu pārskatīšanai jābūt proporcionālai.

Metodika: sagatavojot šīs izmaksu aplēses, dalībvalstīm būtu jāievēro īpašie norādījumi, kas sniegti 2021. gada norādījumos par ANP. Parasti dalībvalstīm nav jāiesniedz pārskatītas izmaksu aplēses pasākumiem, kas nav ne jauni, ne grozīti. Dalībvalstis var nodrošināt, ka izmaksu aplēses apstiprina neatkarīga publiska struktūra, kas varētu palīdzēt vairot aplēšu ticamību.

3. ANP papildināmība un īstenošana

A) Saskanība ar citām iniciatīvām

Saskaņā ar ANM regulas 17. pantu visiem ANP, arī papildinājumiem, jāatbilst attiecīgajiem KVAI (parasti 2019., 2020. un 2022. gada KVAI), kā arī informācijai, kas iekļauta valstu reformu programmās, nacionālajos enerģētikas un klimata plānos (NEKP) un to atjauninājumos saskaņā ar Regulu (ES) 2018/1999, taisnīgas pārkārtošanās teritoriālajos plānos, garantijas jauniešiem īstenošanas plānos, partnerības nolīgumos un darbības programmās.

— Lai nodrošinātu saskanību ar attiecīgajiem KVAI un valstu reformu programmām, skatīt šo norādījumu iedaļu par Eiropas pusgadu.

— Papildinājumiem būs jāsaskan arī ar darbībām virzībā uz klimatneitrālu ekonomiku, kuras būs izklāstītas taisnīgas pārkārtošanās teritoriālajos plānos.

— Visbeidzot, papildinājumiem būs jāsaskan ar partnerības nolīgumiem un darbības programmām, kas būs pieņemtas kopš sākotnējo ANP pieņemšanas. Ņemot vērā to, ka visas dalībvalstis pašlaik pabeidz (vai ir pabeigušas) partnerības nolīgumus, tām būtu jāpaskaidro, kā jauni vai grozīti ANP pasākumi papildina 2021.–2027. gada perioda (11) programmu īstenošanu, ņemot vērā KNR regulas 26. un 26.a pantā paredzēto iespēju pārvietot līdzekļus.

B) Finansējuma savstarpējā papildināmība

Saskaņā ar ANM regulas 9. pantu dalībvalstīm būtu jāsniedz informācija par finansējuma papildināmību un (iespējams) citu ES finansējumu, kas piešķirts vai plānots katram jaunam vai grozītam pasākumam. Īpašus norādījumus par attiecīgo pasākumu papildināmību skatīt REPowerEU nodaļas II iedaļas 1. punktā. Ja dalībvalsts plāno atcelt vai samazināt pasākumu vai plāno to finansēt/īstenot, izmantojot citu finansēšanas programmu, tas arī būtu jānorāda. Turklāt dalībvalstij būtu jāpaziņo Komisijai arī par visām izmaiņām to pasākumu finansēšanas metodēs, kas jau ir bijuši daļa no iepriekš pieņemtā ANP.

Pierādot papildināmību starp dažādiem ANM un ANM neaptvertiem REPowerEU pasākumiem, dalībvalstīm būtu skaidri jānorāda finansējuma avoti, piemēram, jāprecizē, kurus pasākumus atbalsta no Eiropas infrastruktūras savienošanas instrumenta, ar nosacījumu, ka tiem ir KIP statuss, bet kurus – no Modernizācijas fonda. Ja vienu un to pašu pasākumu atbalsta gan ANM, gan citi ES finansējuma avoti, dalībvalstīm būtu skaidri jānodala katra finansēšanas instrumenta segtās izmaksas, lai izvairītos no dubultas finansēšanas.

C) Dubulta finansējuma novēršana

Dalībvalstīm grozītajā ANP būtu jāprecizē, vai ir mainījusies kārtība, kas ieviesta, lai nodrošinātu finansējuma papildināmību un atbilstību ANM regulas 9. pantam. Šajā ziņā joprojām ir pilnībā piemērojami 2021. gada norādījumi par ANP. Kā noteikts 2021. gada norādījumos par ANP un ANM regulas 18. panta 4. punkta r) apakšpunktā, ANP papildināmības ied